Penumpang antarabangsa dapat bayaran tiket selepas spam akaun media sosial AirAsia

Selepas berbulan-bulan menunggu, seorang warga India Sanjay Banerjee akhirnya berjaya mendapatkan semula wang dari AirAsia bagi tiket penerbangannya yang dibatalkan apabila dia melakukan “spam” pada akaun LinkedIn syarikat penerbangan tambang murah itu.Sanjay yang berasal dari Kolkata berkata, dia terpaksa menggunakan cara yang menjengkelkan itu kerana sudah hilang sabar apabila usahanya untuk berhubung dengan AirAsia untuk bertanyakan mengenai tuntutan wang bayaran balik tiket penerbangan dari Kolkata ke Bali, Indonesia – menerusi penerbangan ke Kuala Lumpur – itu tidak berjaya.Menurut Sanjay, dia menempah tiga tiket penerbangan bertarikh 15, 19 dan 22 April 2020, namun penerbangan itu dibatalkan susulan penularan Covid-19 di seluruh dunia.Katanya, disebabkan pembatalan itu, dia menerima bayaran balik dalam bentuk kredit yang mempunyai tarikh luput dalam tempoh dua tahun.Bagaimanapun, dia tidak setuju penerimaan kredit dan menuntut supaya syarikat tersebut membayarnya secara tunai.“Sejak itu saya membuat aduan kepada mereka mengenai perkara ini serta mempersoalkan kenapa ada tarikh luput dan bagaimana jika saya tidak boleh mengembara dalam tempoh dua tahun ini?” Soalnya ketika wawancara bersama MalaysiaNow.“Pada mulanya saya menghantar emel kepada mereka selain merungut mengenai perkara ini di Facebook dan Twitter.”Mengulas lanjut, Sanjay berkata, dia berjaya mendapat maklum balas dari AirAsia pada Januari 2021 menerusi Twitter yang memaklumkan bayaran baliknya akan diterima dalam tempoh enam minggu, namun selepas menunggu setahun, janji itu tidak ditunaikan.“Pada Ogos 2021, mereka menghantar emel meminta butiran akaun saya untuk melakukan transaksi bayaran balik.“Tetapi ia mempunyai syarat bahawa saya perlu membalasnya dalam tempoh tujuh hari atau kes akan ditutup,” katanya dan menambah emel itu dibalas pada hari sama.Menurut Sanjay, selepas membalas emel pada Ogos 2022 itu, dia menunggu sehingga Januari 2022, namun masih tidak menerima wangnya semula.Disebabkan hilang sabar, Sanjay mula melakukan spam apabila dia sering memuat naik soalan mengenai status bayaran baliknya pada ruangan komen akaun LinkedIn Ketua Pegawai Eksekutif Capital A Berhad Tony Fernandes sebelum dia disekat dua minggu kemudian.“Kemudian saya cari akaun LinkedIn kakitangan AirAsia dan melakukan perkara sama sehinggalah seorang individu dari bahagian komunikasi syarikat itu membalas dan memaklumkan bahawa ada seseorang dari AirAsia akan menghantar email kepada saya,” katanya.“Emel itu memaklumkan bahawa saya proses bayaran balik itu akan mengambil masa tiga minggu, dan akhirnya saya berjaya mendapatkan semua bayaran bagi ketiga-tiga tempahan tiket yang dibuat.”Mengulas lanjut, Sanjay turut meluahkan rasa kecewa terhadap perkhidmatan pelanggan AirAsia kerana sukar berkomunikasi dengan “manusia” hingga dia terpaksa melakukan cara yang menjengkelkan itu bagi mendapatkan semula wangnya.Sementara itu, seorang lagi penumpang dari Filipina, Rose Marie Jane Rementina, juga dapat menarik nafas lega apabila dia akhirnya menerima bayaran tiket penerbangan yang di beli pada Mac 2020.Bercakap dengan MalaysiaNow, Rose mengakui bahawa proses menuntut semula wangnya bukanlah mudah, namun dia tidak berputus asa meskipun usahanya sudah berlanjutan sehingga dua tahun.Malah, dia sebelum ini juga dimaklumkan proses bayaran balik oleh AirAsia sudah selesai, namun duitnya tidak kelihatan dalam bank akaunnya.“Apa saya buat seterusnya? Saya kumpulkan segala perbualan saya dengan perkhidmatan pelanggan mereka sejak 2020 dalam Twitter,” katanya.“Saya terus menghantar emel kepada CAB (Civil Aeronautics Board) serta Suruhanjaya Penerbangan Malaysia (Mavcom) dan beberapa pihak lagi.“Proses ini diulangi, tetapi ia mungkin berhasil apabila saya kongsikan artikel yang ditulis MalaysiaNow bertajuk ‘Penumpang luar negara AirAsia bersatu tuntut ganti rugi tiket penerbangan’ untuk menunjukkan betapa seriusnya kes ini,” katanya.Dalam pada itu, Rose turut bertanya kepada AirAsia jika dia melakukan spam pada akaun media sosial syarikat penerbangan itu akan membantu mendapatkan perhatian mereka serta-merta.“Mungkin ini yang membuatkan mereka panik,” katanya berseloroh.Tambah Rose, ini merupakan satu pengalaman yang memenatkan bagi dirinya dan dia akan berfikir panjang sebelum membuat keputusan untuk terbang bersama syarikat itu pada masa hadapan.MalaysiaNow sudah cuba menghubungi AirAsia untuk mendapatkan penjelasan.


Ismail akui kecewa rakan Kabinet Umno tidak dicalonkan pada PRU15

Perdana Menteri Ismail Sabri Yaakob mengakui beliau berasa agak kecewa sebelum ini apabila ada rakan dalam Kabinet beliau daripada Umno tidak dicalonkan untuk bertanding pada Pilihan Raya Umum ke-15 (PRU15).
Naib Presiden Umno itu berkata biarpun tidak terpilih, ada dalam kalangan mereka masih kekal setia bersama parti dan bersedia memastikan kemenangan Barisan Nasional (BN) pada PRU15.
“Jasa mereka kita tidak akan lupa lebih-lebih lagi apabila mereka tak dapat bertanding, mereka tidak menentang parti.
“Saya sendiri pun berasa agak kecewa apabila rakan yang merupakan calon boleh menang dan berjasa kepada parti tidak dapat bertanding,” katanya dalam sidang media selepas merasmikan Projek Seksyen Selangau Lebuhraya Pan Borneo Sarawak hari ini.
Empat menteri Kabinet Umno yang tidak dicalonkan semula ialah Menteri Wilayah Persekutuan Shahidan Kassim, Menteri Komunikasi dan Multimedia Annuar Musa, Menteri Sains Teknologi dan Inovasi Dr Adham Baba serta Menteri Perpaduan Negara Halimah Mohamad Saddique.
Shahidan mengambil keputusan bertanding sebagai calon Perikatan Nasional-PAS untuk mempertahan kerusi Parlimen Arau yang dimenanginya dalam PRU14.
Ditanya jika mereka yang tidak dicalonkan semula dan membuktikan kesetiaan kepada parti akan dilantik memegang peranan penting jika BN menang, Ismail berkata: “Beri kita kemenangan dulu dan kita akan buat keputusan selepas itu.”


Azmin, bekas pemimpin PKR tidak minat sertai semula parti ‘dewakan manusia rakus’

Setiausaha Perikatan Nasional (PN) Selangor Hilman Idham hari ini menegaskan Mohamed Azmin Ali dan beberapa pimpinan PKR yang dipecat daripada parti itu tidak akan kembali menyertai parti itu, menepis spekulasi kononnya menteri kanan itu mengadakan pertemuan dengan pimpinan bekas partinya.Dalam sebuah kenyataan hari ini, Hilman turut menafikan pertemuan dan menyifatkan ia sebagai spekulasi media yang dipengaruhi PKR.“Saya percaya, spekulasi ini direka sebagai strategi jahat untuk menimbulkan keraguan dan kesangsian di kalangan anggota Bersatu dan PN terhadap komitmen beliau,” kata Hilman.Sebelum ini, Malaysiakini yang memetik sumber melaporkan Azmin yang juga ketua penerangan PN bertemu dengan dua wakil PKR di Hotel Sheraton, Petaling Jaya pada 15 Jun lalu.Menurut laporan itu juga, Presiden PKR Anwar Ibrahim turut mengetahui mengenai pertemuan tersebut.Dalam pada itu, Hilman berkata Azmin yang merupakan ahli Majlis Pimpinan Tertinggi Bersatu dan pimpinan PKR yang dipecat sebelum ini tidak berminat untuk bersama parti yang “mendewakan manusia rakus tanpa hala tuju,” dipercayai merujuk kepimpinan Anwar dalam PKR.“Kami akan terus mempertahankan panji Bersatu dan PN demi kesejahteraan rakyat dan kemakmuran negara,” katanya.Sebelum ini, Azmin menegaskan beliau terus komited dan akan terus memperkukuhkan Bersatu yang dipimpin Muhyiddin.Beliau menolak spekulasi dan perbandingan dengan seorang lagi bekas pemimpin PKR Zuraida Kamaruddin yang kini menyertai Parti Bangsa Malaysia selepas mengumumkan keluar dari Bersatu.“Bersatu telah lakukan anjakan paradigma dalam perlembagaan parti yang membuatkan parti ini terbuka kepada semua kaum, jadi saya perlu pertahan dan perkukuhkan parti bersama kepimpinan Muhyiddin Yassin, saya juga akan beri tenaga serta sumbangan untuk kukuhkan Bersatu.“Saya juga yakin dengan dasar-dasar yang dibawa Bersatu sehingga boleh membantu negara keluar daripada kemelut dan krisis kesihatan, ekonomi serta politik akan membuatkan parti ini diterima rakyat pada pilihan raya nanti.”


Kes harian melonjak hampiri 14,000 jangkitan

13,944 kes baru Covid-19 direkodkan hari ini menjadikan jumlah keseluruhan sebanyak 2,939,198 kes.5,421 pesakit juga direkodkan sembuh, menjadikan jumlah keseluruhan pesakit sembuh sebanyak 2,824,071.Dalam pada itu, kes yang memerlukan rawatan di unit rawatan rapi (ICU) adalah sebanyak 138 kes di mana 81 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 71 kes di mana 34 adalah kes Covid-19.Dari 13,944 kes harian yang dilaporkan pada hari ini, 73 kes (0.5%) adalah daripada Kategori Tiga, Empat, dan Lima, dan 13,871 kes (99.5%) lagi adalah terdiri daripada Kategori Satu dan Dua.


‘Mengapa gantung saya 6 tahun?’, soal timbalan ketua Umno Putrajaya

Tun Faisal Ismail Aziz yang digantung enam tahun oleh Mesyuarat Majlis Kerja Tertinggi (MKT) Umno semalam menyifatkan hukuman yang dikenakan terhadapnya tidak masuk akal.Timbalan Ketua Umno Bahagian Putrajaya itu berkata, penggantungannya juga dilihat sebagai mesej kepada ahli parti supaya mengikut arahan pemimpin.“Pertama kenapa MKT dipilih buat keputusan, sepanjang saya pegang jawatan MKT dari zaman Pemuda sampai sekarang, MKT tak pernah buat keputusan disiplin dalam Perhimpunan Agung Umno, ini sesuatu yang luar biasa,” katanya kepada media di Kuala Lumpur, hari ini.“Yang kedua kenapa sampai enam tahun, ramai sahabat sahabat termasuk pimpinan Umno dan termasuk lama-lama hairan kerana rasa enam tahun macam pelik sangat. Lokman Adam dulu tiga tahun sahaja.“Saya rasa ramai spekulasi ada kaitan nak berikan tanda-tanda atau sedikit peringatan kepada ahli lain supaya patuh kepada arahan pemimpin.”Surat penggantungan itu dikeluarkan semalam, selepas MKT Umno mengesahkan keputusan yang dibuat oleh lembaga disiplin parti pada 8 Mac.Surat yang ditandatangani oleh setiausaha agung parti, Ahmad Maslan menyatakan penggantungan itu dibuat kerana Faisal melanggar tataetika sebagai ahli Umno.Faisal berkata akan mengemukakan rayuan kepada MKT dalam masa dua hari lagi dan bukannya kepada lembaga disiplin Umno.“Saya akan rayu bukan kepada lembaga disiplin tapi kepada MKT, kerana saya rasa MKT tidak dapat gambaran sebenar dan fakta sebenar kes ini.“Bagi dua hari saya akan sediakan surat rayuan dan saya akan nyatakan bahwa MKT perlu meneliti hujah diberikan.“Jangan bergantung kepada laporan lembaga disiplin sebab saya rasa waktu tribunal saya dapat pendengaran yang adil, cuma keputusan dan fakta-fakta saya diberikan tak dipertimbangkan dengan baik,” katanya.


Bersatu, PAS buat pertukaran kerusi untuk PRU15

Bersatu dan PAS akan melakukan pertukaran kerusi yang kini disandang wakil parti masing-masing dalam Pilihan Raya Umum ke-15, kata Setiausaha Agung Perikatan Nasional (PN) Hamzah Zainudin.
Hamzah yang juga setiausaha agung Bersatu berkata pertukaran kerusi berkenaan merupakan strategi PN untuk menang dalam PRU15.
“Selama kami berbincang dengan parti komponen dalam menghadapi PRU15 ini, perkara penting adalah untuk memastikan pemimpin semua komponen boleh menang kawasan yang akan kita calonkan.
“Pertukaran kerusi dahulunya mungkin dimenangi oleh Bersatu, kini mungkin PAS perlukannya. Ia akan menentukan pemimpin berkenaan boleh menang di kawasan-kawasan itu,” kata menteri dalam negeri itu dalam sidang media khas op banjir di Bukit Aman hari ini.
Mengulas mengenai sama ada PAS komited untuk bersama PN atau masih lagi berunding dengan Barisan Nasional (BN) dalam menghadapi PRU15, Hamzah menegaskan PAS masih bersama PN.
Selain Bersatu dan PAS, PN dianggotai Gerakan, Parti Solidariti Tanah Airku (Star) dan Parti Progresif Sabah (SAPP).
Perdana Menteri Ismail Sabri Yaakob mengumumkan pembubaran Parlimen ke-14 berkuat kuasa 10 Okt untuk memberi laluan kepada Pilihan Raya Umum ke-15 (PRU15) selepas diperkenankan Yang di-Pertuan Agong Sultan Abdullah Sultan Ahmad Shah.


AS pertimbang semua pilihan halang tindakan ganas junta Myanmar

Amerika Syarikat berkata hubungan antara negara itu dan Myanmar tidak akan berjalan seperti biasa selepas junta tentera melaksanakan hukuman mati terhadap empat aktivis demokrasi, mempertimbangkan langkah-langkah yang bakal diambilnya terhadap kerajaan tentera di negara itu.
Bercakap pada sidang media, Jurucakap Jabatan Negara AS Ned Price menggesa supaya penjualan senjata kepada Myanmar diharamkan dan semua negara perlu mengelak daripada sebarang tindakan yang menyebabkan junta Myanmar mendapat pengiktirafan antarabangsa.
Ditanya sama ada pentadbiran Presiden Joe Biden sedang mempertimbangkan sekatan terhadap industri gas Myanmar, sektor yang terkecuali dalam sekatan AS sebelum ini, Price menjawab dalam perbincangan mereka mengenai langkah selanjutnya, semua pilihan akan dipertimbangkan.
"Dengan kekejaman yang dilakukan oleh junta tentera, tidak mungkin urusan (AS) dengan rejim ini akan berjalan seperti biasa," kata Price.
Dijatuhi hukuman mati dalam perbicaraan tertutup pada Januari dan April lalu, empat aktivis itu dituduh membantu gerakan penentangan orang awam terhadap tentera sejak rampasan kuasa tahun lalu.
Ia merupakan pelaksanaan hukuman mati pertama dijalankan Myanmar sejak beberapa dekad lalu menyebabkan negara lain, aktivis dan badan hak asasi antarabangsa mengecam keras tindakan junta tersebut.
Mengulas mengenai kecaman tersebut, Price  menyeru negara Asean serantau untuk  menghalang wakil junta daripada menghadiri mesyuarat serantau.


Lim Guan Eng mohon kes rasuah dipindah ke Mahkamah Tinggi

Bekas ketua menteri Pulau Pinang Lim Guan Eng telah memfailkan permohonan supaya kes rasuah membabitkan pembinaan terowong dasar laut dan projek pembinaan jalan utama di negeri itu, yang akan dibicarakan Selasa depan di Mahkamah Sesyen, dipindahkan ke Mahkamah Tinggi.Berdasarkan notis permohonan yang difailkan semalam (8 Julai) menerusi Tetuan Gobind Singh Deo & Co, Lim turut memohon supaya semua prosiding di Mahkamah Sesyen ditangguhkan sementara menunggu keputusan permohonannya bagi memindahkan kes, yang akan didengar di hadapan hakim Mahkamah Tinggi Muhammad Jamil Hussin, Isnin ini.Lim menerusi afidavit sokongannya berkata kes dihadapinya itu perlu dipindahkan ke Mahkamah Tinggi agar keputusan berkaitan kes berkenaan boleh dirayu sehingga ke Mahkamah Persekutuan.Sementara itu, timbalan pendakwa raya Wan Shaharuddin Wan Ladin ketika dihubungi pemberita melalui aplikasi WhatsApp hari ini berkata pihaknya akan membantah permohonan berkenaan antaranya atas alasan ia difailkan di saat akhir.“Perbicaraan kes di Mahkamah Sesyen akan bermula Selasa depan di hadapan Hakim Azura Alwi dan pihak pendakwaan telah bersedia untuk menjalankan kes dan akan memanggil beberapa orang saksi dari Pulau Pinang untuk memberi keterangan.“Namun, semalam pihak kami mendapat tahu bahawa peguam bela kepada YB Lim telah memfailkan permohonan di bawah Sesyen 417 Kanun Tatacara Jenayah untuk memindahkan kes dihadapi Lim dari Mahkamah Sesyen ke Mahkamah Tinggi,” katanya yang turut memaklumkan tarikh perbicaraan kes itu telah dipersetujui kedua-dua pihak pada 21 Disember tahun lepas.Sebelum ini, mahkamah telah menetapkan 13 hingga 16 Julai; 28 dan 29 Julai, 16 hingga 20 Ogos, 6 hingga 10 September, 20 hingga 24 September dan 13 hingga 17 Disember depan untuk perbicaraan kes.Mengikut pertuduhan pindaan pertama, Lim, 60, didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3.3 juta dengan mengambil tindakan membantu syarikat milik Zarul Ahmad Mohd Zulkifli dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.Kesalahan itu didakwa dilakukan antara Januari 2011 dan Ogos 2017 di Pejabat Ketua Menteri Pulau Pinang.Bagi pertuduhan pindaan kedua, Lim didakwa meminta suapan 10 peratus daripada keuntungan yang akan diperoleh daripada Zarul sebagai upah bagi membantu syarikat milik ahli perniagaan itu dilantik untuk projek sama.Lim dituduh melakukan perbuatan itu berhampiran Hotel The Gardens, Lingkaran Syed Putra, Mid Valley City pada Mac 2011, antara 12.30 tengah malam dan 2 pagi.Ahli Parlimen Bagan itu juga dituduh atas dua pertuduhan menyebabkan dua lot tanah milik kerajaan negeri Pulau Pinang yang bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut yang didakwa dilakukan di Pejabat Tanah dan Galian Negeri Pulau Pinang, Komtar, pada 17 Feb 2015 dan 22 Mac 2017.


Kelepasan am tambahan bukan keputusan populis, kata Ahmad Maslan

Langkah pemberian satu hari kelepasan am tambahan sempena Aidilfitri bukan keputusan populis dan kerajaan tidak berniat untuk merugikan sektor swasta, kata Timbalan Menteri Kewangan, Ahmad Maslan.
Beliau berkata pengumuman cuti tambahan berkenaan bertujuan membantu dan mewujudkan suasana perayaan kepada rakyat menjelang sambutan Aidilfitri yang dinanti-nantikan.
“Saya tidak nampak keputusan ini mengganggu sektor swasta dan saya kira suasana perayaan ini dirasai oleh semua masyarakat.
“Jadi ia tidak menyusahkan dan merugikan (sektor swasta) dan ia sama seperti pemberian Tol RAHMAH percuma selama empat hari yang bertujuan membantu rakyat,” katanya kepada pemberita selepas menghadiri program bersama pelanggan dan penerima Sumbangan Tunai Rahmah (STR) di Bank Simpanan Nasional (BSN) di Kuching, hari ini.
Baru-baru ini, Pengarah Urusan Mydin Mohamed Holdings Bhd. Ameer Ali Mydin dalam temu bual di rancangan televisyen tempatan berkata pengumuman cuti am itu menyebabkan syarikatnya menanggung kerugian RM500,000.
Pada Selasa, Perdana Menteri Anwar Ibrahim mengumumkan hari kelepasan am tambahan itu bagi memudahkan rakyat membuat perancangan sewajarnya untuk sambutan hari raya dan pulang ke kampung halaman.
Pengumuman rasmi berhubung tarikh 1 Syawal 1444H untuk sambutan Aidilfitri akan dibuat pada pukul 8 malam ini oleh Penyimpan Mohor Besar Raja-Raja.
Sementara itu, Ahmad berkata kerajaan menyalurkan Sumbangan Tunai Rahmah (STR) kepada kira-kira 8.7 juta penerima dengan 63,510 daripadanya merupakan penerima tunai di Sarawak.
Mengenai kawasan liputan ejen bank di negeri ini, Ahmad berkata 98 peratus mukim di Sarawak telah dilengkapi dengan ejen bank BSN kecuali mukim Nanga Merit yang terletak di Kapit.
“Minggu lepas ada pegawai BSN pergi meninjau untuk ejen bank diletakkan di sana. Tahun ini mudah-mudahan kesemua mukim di Sarawak yang melibatkan kawasan pedalaman akan mempunyai ejen bank BSN,” katanya.


Kes harian turun bawah 4,300 jangkitan, 4 lagi terkorban

4,271 kes baru Covid-19 direkodkan semalam menjadikan jumlah keseluruhan sebanyak 4,677,270 kes.
Sebanyak 5,553 pesakit turut dilaporkan sembuh, menjadikan jumlah keseluruhan kes sembuh sebanyak 4,594,296.
Ketika ini, 47,014 kes aktif direkodkan, dengan 45,487 atau 96.8% daripadanya sedang menjalani kuarantin kendiri.
Dalam pada itu, 19 (0.0%) kes kini berada di pusat kuarantin sementara 1,446 (3.1%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 62 kes dan 34 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 64.2% dengan kes Covid-19 merangkumi 16.6%.
Empat lagi kematian dilaporkan termasuk  satu kes kematian sebelum tiba di hospital menjadikan kes keseluruhan sebanyak 35,960 orang.


PN persoal usul bahas Laporan Audit Negara 2021

Wakil rakyat Perikatan Nasional (PN) hari ini mempersoalkan usul yang dibawa oleh kerajaan untuk membahaskan Laporan Ketua Audit Negara (LKAN) 2021 secara terbuka di Dewan Rakyat.
Ketua Whip PN, Takiyuddin Hassan berkata, usul itu bertentangan dengan Peraturan Mesyuarat dan Perlembagaan Persekutuan, malah LKAN tidak pernah dibahaskan di Dewan Rakyat sebelum ini.
Beliau yang merujuk kepada Perkara 107(1) Perlembagaan Persekutuan menjelaskan bahawa ketua audit negara hanya perlu mengemukakan laporan-laporannya kepada Yang di-Pertuan Agong dan laporan itu hendak dibentangkan di hadapan Dewan Rakyat.
"Tidak ada peruntukkan yang menyatakan laporan ketua audit boleh dibahaskan," katanya di Dewan Rakyat hari ini.
"Tetapi saya ingin mengingatkan, kalau tidak ada undang-undang  bertulis, ia dipanggil sebagai satu amalan. Amalan sepanjang ini dalam Parlimen, LKAN tidak pernah dibahaskan."
"Justeru kami mencadangkan usul ini tidak dibahaskan."
Sementara itu, Ahli Parlimen Beluran, Ronald Kiandee berkata, usul tersebut seperti menindakkan tugas Jawatankuasa Kira-kira Wang Negara (PAC) yang sepatutnya bertanggungjawab meneliti dan mengambil tindakan sewajarnya ekoran daripada dapatan LKAN.
Katanya, daripada mengemukakan usul yang bercanggah dengan Peraturan Mesyuarat, kerajaan sepatutnya menggunakan kesempatan bersidang di Parlimen untuk membawa usul yang memanfaatkan rakyat, termasuk isu yang dibangkitkan daripada pihak kerajaan.
"Itu tugas mereka (PAC). Panggil saksi, ketua setiausaha dan pegawai kementerian untuk membuat prosiding. Usul ini menidakkan tugas PAC," tambah beliau.
Dewan Rakyat bertukar kecoh seketika apabila dua wakil rakyat Pakatan Harapan (PH) iaitu Ahli Parlimen Pasir Gudang, Hassan Abdul Karim dan Ahli Parlimen Jelutong, RSN Rayer mendakwa pihak pembangkang takut untuk membahaskan LKAN di Parlimen.
Malah, tindakan Rayer turut mencetuskan rasa tidak puas hati dalam kalangan wakil rakyat pembangkang apabila menuduh PN enggan membahaskan laporan itu kerana terdapat ketirisan yang berlaku ketika pentadbiran Muhyiddin Yassin pada 2021.
Tindakan itu turut menyebabkan Ahli Parlimen Arau, Shahidan Kassim menggelar Rayer sebagai "bodoh" dan menyifatkan tuduhan pemimpin DAP itu sebagai satu sangkaan jahat.
Dewan Rakyat kembali terkawal selepas diminta bertenang oleh Speaker Johari Abdul yang kemudiannya bersetuju supaya usul bahawa LKAN 2021 dibahaskan di Parlimen.


6 subjek teras termasuk BM, Bahasa Inggeris kekurangan guru di sekolah

Kementerian Pendidikan (KPM) mengenal pasti enam subjek teras yang memerlukan tambahan bilangan guru di sekolah setakat 28 Februari lepas, Dewan Rakyat diberitahu hari ini.
Timbalan Menteri Pendidikan Lim Hui Ying berkata mata pelajaran tersebut adalah Bahasa Melayu, Bahasa Inggeris, Pendidikan Islam, Reka Bentuk dan Teknologi, Pendidikan Seni Visual serta Sejarah.
"Kita tahu kenyataan ini bahawa terdapat kekurangan guru, seperti saya nyatakan sebelum ini KPM telah laksanakan pengambilan guru sebanyak 22,327 guru melalui kaedah one-off dan kluster mata pelajaran bagi tempoh 2021 hingga Januari 2023.
"Bagaimanapun, kita ada perancangan untuk melakukan pengambilan guru pada April hingga Jun ini, kita akan ambil guru dari universiti luar," katanya menjawab pertanyaan Ahmad Tarmizi Sulaiman (PN-Sik) mengenai kekurangan guru sekolah bagi subjek pendidikan teras dan perancangan KPM bagi meningkatkan pengambilan jumlah guru baharu.
Sementara itu, Lim berkata pengambilan guru adalah tertakluk kepada kekosongan jawatan dan keperluan opsyen mata pelajaran semasa.
"Jadi mungkin ada sesetengah graduan yang tidak dapat menjadi guru, tidak dipanggil temu duga,  ini adalah disebabkan opsyen (mata pelajaran) itu berlainan dengan apa kita perlukan di KPM," katanya.
Menjawab soalan tambahan Vivian Wong Shir Yee (PH-Sandakan) mengenai nasib graduan yang gagal temu duga Suruhanjaya Perkhidmatan Pendidikan (SPP), Lim berkata graduan boleh memohon semula melalui mySPP selepas tempoh enam bulan dari tarikh keputusan dikeluarkan di portal rasmi SPP.
Menurutnya, calon yang masih tidak berjaya boleh terus memohon sehingga mencapai umur 45 tahun.


Hakim jatuhkan hukuman Najib dinaikkan pangkat

Yang di-Pertuan Agong Sultan Abdullah Sultan Ahmad Shah hari ini berkenan mengurniakan surat cara pelantikan kepada hakim yang bertanggungjawab menjatuhkan hukuman bersalah terhadap Najib Razak berhubung kes melibatkan dana SRC International, Mohd Nazlan Mohd Ghazali sebagai hakim Mahkamah Rayuan hari ini.Selain itu, Sultan Abdullah turut berkenan mengurniakan surat cara pelantikan hakim Mahkamah Persekutuan kepada Mohamad Zabidin Mohd Diah, pada majlis yang berlangsung di Istana Negara di Kuala Lumpur.Turut hadir pada Istiadat Pengurniaan Surat Cara Pelantikan Hakim Mahkamah Persekutuan dan Hakim Mahkamah Rayuan itu ialah Ketua Hakim Negara Tengku Maimun Tuan Mat serta Presiden Mahkamah Rayuan Rohana Yusuf, Hakim Besar Malaya Azahar Mohamed serta Hakim Besar Sabah dan Sarawak Abang Iskandar Abang Hashim.Hadir sama Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar. Nazlan pernah berkhidmat sebagai Pesuruhjaya Kehakiman bermula 10 April 2015 sebelum dilantik sebagai hakim Mahkamah Tinggi pada 30 Jan 2017.Beliau mempengerusikan panel hakim yang menjatuhkan hukuman terhadap Najib membabitkan kes SRC International.Nazlan menjatuhkan hukuman penjara 12 tahun dan denda RM210 juta terhadap Najib atas pertuduhan pecah amanah jenayah, pengubahan wang haram dan salah guna kuasa membabitkan wang berjumlah RM42 juta milik SRC International pada 28 Julai 2020.Sementara itu, Zabidin pula sebelum ini merupakan hakim Mahkamah Tinggi yang dilantik pada 28 Julai 2006 sebelum menjadi hakim Mahkamah Rayuan pada 26 November 2018.


Tinjauan Invoke diketuai Rafizi dapati Gombak masih kubu kuat Azmin

Hasil tinjauan terhadap pengundi di Gombak yang dilaksanakan Invoke, sebuah badan data yang dipimpin bekas ahli Parlimen PKR Rafizi Ramli, menunjukkan Gombak kekal sebagai kubu kuat Azmin Ali selain turut mendapati lebih ramai yang menyokong Perdana Menteri Muhyiddin Yassin berbanding Anwar Ibrahim dan Najib Razak bagi jawatan perdana menteri.Tinjauan yang dijalankan di Gombak tersebut adalah sebahagian daripada tinjauan yang melibatkan enam kawasan Parlimen  termasuk satu kawasan DAP dan empat lagi kerusi PKR.Kawasan Parlimen yang dikuasai DAP adalah Seremban yang diwakili bekas menteri pengangkutan Anthony Loke, sementara empat yang lain adalah kerusi pemimpin-pemimpin PKR yang setia dengan Anwar Ibrahim.Mereka termasuk Shamsul Iskandar Mohd Akin (Hang Tuah Jaya), Akmal Nasrullah Mohd Nasir (Johor Baru), Chang Lih Kang (Tanjong Malim) and Tan Yee Kew (Wangsa Maju).Tinjauan yang dijalankan itu didukung portal berita Malay Mail. Ia dijalankan dalam tempoh sebulan antara 26 Ogos hingga 2 Oktober tahun lalu, bagi melihat sokongan yang diterima kerajaan Perikatan Nasional (PN) yang mengambil alih pentadbiran selepas kerajaan Pakatan Harapan (PH) jatuh.Antara hasil tinjauan itu mendapati ahli Parlimen tiga penggal, Azmin Ali sangat dikenali pengundi Gombak dengan 50% menyebut nama beliau ketika ditanya siapakah wakil rakyat di kawasan mereka.Sebagai perbandingan, hanya 29% daripada pengundi Seremban mengenali Loke, sementara di Johor Baru, hanya 13% responden mengundi bahawa mereka mengenali Akmal sebagai wakil rakyat.Tinjauan tersebut turut berkata Azmin yang terkenal di Gombak boleh menjadi faktor untuk beliau mengekalkan kerusinya dalam pilihan raya akan datang.“Sama ada perkara ini beri impak positif atau negatif terhadap peluangnya di sana boleh diperdebatkan,” kata tinjaun itu seperti yang dilaporkan Malay Mail.Gombak yang memiliki majoriti penduduk Melayu adalah kubu kuat Umno sebelum Azmin berjaya merampasnya pada 2008.Pada 2018, beliau memenangi kerusi Gombak dengan 48,721 undi majoriti mengalahkan Barisan Nasional and PAS.Pemimpin utama PKR ketika ini menyasarkan kemenangan di Gombak bagi pilihan raya akan datang. Sumber dalaman parti itu berkata ia adalah langkah bagi menghukum Azmin kerana membawa keluar beberapa ahli Parlimen PKR keluar dari parti tersebut sehingga peluang Anwar untuk menjadi perdana menteri kerajaan PH ranap.Anwar, yang tidak lagi bersekutu dengan Azmin, diumumkan sebagai calon perdana menteri PH bagi menggantikan Dr Mahathir Mohamad sebagai perdana menteri sebelum kerajaan PH runtuh pada Februari tahun lalu.Dalam pada itu, tinjauan Invoke di Gombak mendapati 46% undian responden menunjukkan populariti Muhyiddin sebagai perdana menteri jauh meninggalkan Anwar (8%) dan Najib (3%).Apa yang menarik, sekitar 7% memilih “calon muda” untuk jawatan nombor satu negara itu.Bagaimanapun, perincian penemuan berkenaan lima kawasan lain tidak dilaporkan.Invoke adalah sebuah syarikat analitik data yang diasaskan Rafizi. Beliau dilihat sebagai saingan politik Azmin selepas mereka berdua bertanding menentang antara satu sama lain bagi jawatan timbalan presiden PKR.


Syarikat kredit komuniti dibenarkan beroperasi sepanjang ‘lockdown’

Kerajaan membenarkan operasi sektor kredit komuniti (KK) atau pemberi pinjam wang (PPW) yang berdaftar di bawah kementerian perumahan dan kerajaan tempatan (KPKT) untuk beroperasi dalam tempoh perintah kawalan pergerakan (PKP) Fasa 1 berkuat kuasa serta-merta.Dalam sebuah kenyataan, KPKT berkata keputusan tersebut dibuat dalam menysuarat Majlis Keselamatan Negara (MKN) pada 18 Jun lalu.Syarikat kredit komuniti dan pemberi pinjam Wang perlulah membuat permohonan baru kebenaran pengoperasian menerusi www.miti.gov.my dengan mengakses Portal CIMS 3.0.Kebenaran operasi itu juga tertakluk di bawah SOP berikut:Waktu operasi dihadkan dari 9 pagi hingga 5 petang;Hanya 2 orang pelanggan dibenarkan berada dalam premis dalam satu-satumasa;Kapasiti pekerja adalah terhad kepada 60% kehadiran;Syarikat wajib menyediakan kemudahan QR Code MySejahtera dan menyediakan buku pendaftaran kehadiran pelanggan;Pelanggan perlu menjalankan imbasan suhu badan di pintu masuk danmenggunakan hand sanitizer sebelum memasuki premis.KPKT turut berkata pengoperasian sektor kredit komuniti ini merupakan sektor ke-13 yang telah disenaraikan sebagai perkhidmatan perlu di bawah kluster kerajaan tempatan di dalam Sistem CIMS 3.0 sepanjang tempoh PKP Fasa 1 ketika ini.Pertanyaan lanjut boleh diajukan kepada no telefon di bawah:Urusan pelesenan : 03-8891 4695/4661/4659/4652/4721Urusan aduan : 03-8891 4690/4668/4658/4708


Politik identiti punca BN, Umno tumpas

Bagaikan retak menanti belah – itulah nasib yang menanti Barisan Nasional (BN) pimpinan Umno apabila mesyuarat majlis tertingginya dibatalkan secara tiba-tiba malam Isnin lalu kerana para pemimpin parti komponennya tidak muncul.Ini menunjukkan “perang dingin” bukan hanya antara Umno dengan Kongres India Malaysia (MIC) tetapi juga meliputi dua parti komponen lain – Persatuan Cina Malaysia (MCA) dan Parti Bersatu Rakyat Sabah (PBRS).Tetapi buat masa ini, “senapang” seolah-olah dihalakan ke arah MIC dan MCA berdasarkan kenyataan seorang ahli Majlis Tertinggi Umno, Mohd Puad Zarkashi yang memperingatkan kedua-dua parti komponen itu untuk membuat pilihan dengan teliti dan tidak “terlalu cemas” dalam mencari rakan baru.Seseorang dapat dimaafkan sekiranya berpendapat perbalahan hanya antara Umno dengan MIC, melihat pada rentetan perang mulut antara keduanya sejak perhimpunan agung tahunan MIC awal bulan ini di mana Perdana Menteri Muhyiddin Yassin diundang untuk memberikan ucaptama.Ini menimbulkan tuduhan MIC sedang bergerak ke arah menyokong Perikatan Nasional (PN), yang membawa kepada reaksi kuat dari presiden MIC, SA Vigneswaran yang mengatakan: “Jika mengundang perdana menteri untuk berucap dalam perhimpunan parti ditafsirkan kami (MIC) melompat ke PN, maka itu adalah perkara yang paling bodoh (untuk dikatakan).“Untuk bersikap adil, kita harus mengundangnya. Beliau memberi jawatan menteri kepada timbalan presiden saya tanpa rekomendasi BN. Itu adalah hakikatnya, kecuali jika ada yang dapat mempertikaikannya.”M Saravanan, timbalan presiden MIC, adalah Menteri Sumber Manusia di kabinet sekarang, dan penyertaannya dalam Kabinet adalah keputusan tunggal Muhyiddin yang merasakan sebilangan kecil anggota parlimen India di parlimen yang menyokong PN semuanya mesti disertakan dalam Kabinet demi memelihara kepentingan dan kebajikan masyarakat India.Sekiranya berlaku perpecahan, ini adalah kesalahan Umno yang mencerminkan keburukan politik identiti apabila MIC mendedahkan buat pertama kalinya bahawa ketika BN memutuskan untuk menyertai kerajaan baru PN pada Mac tahun lalu, ia tidak mengesyorkan kepada perdana menteri, seorang calon menteri dari MIC yang semestinya suatu perkara yang mudah dilakukan kerana parti itu hanya mempunyai seorang MP.Sebaliknya, MCA yang mempunyai dua MP, kedua-duanya disertakan dalam Kabinet – dasar membahagi dan memerintah apabila politik identiti menjadi tatacara kaedah sebuah parti politik dalam membuat keputusan, lebih-lebih lagi apabila satu-satunya MP dari parti komponen yang satu lagi, PBRS dijadikan timbalan menteri.Sebenarnya, tiada mesyuarat BN untuk memutuskan kedudukan menteri BN. Umno sebagai pemimpin kumpulan hanya memutuskan untuk semua. Dan keputusannya hanya berdasarkan kepada politik identiti – Umno sebagai parti yang mewakili orang Melayu mesti memastikan bahawa ahli politiknya memonopoli semua calon kabinet BN, dan menyahkan parti komponen bukan Melayu seperti MIC meskipun ia telah menjadi anggota BN yang setia selama 55 tahun.Dan untuk memburukkan lagi keadaan, sebagai reaksi sikap tunggu dan lihat MIC dalam hal memutuskan hubungan dengan PN, seorang anggota veteran Umno telah membidas MIC, dengan menyifatkan kehadiran parti itu dalam BN sebagai tidak lebih dari beban yang tidak perlu, menyamakannya dengan membawa ‘biawak mati’ sambil mengalu-alukan parti itu meninggalkan BN.MIC, menurut Vigneswaran kini adalah parti yang sangat matang dan tidak akan berada di bawah telunjuk mana-mana pihak. Beliau kecewa yang MIC setelah mengikuti BN dengan setianya selama 55 tahun kini dianggap tidak setia semata-mata kerana membuka mulut untuk mengemukakan beberapa pertanyaan.“Hati nurani saya sangat jelas. Saya tahu saya tidak menghina sesiapa walaupun parti saya telah dihina dengan pelbagai cara selama bertahun-tahun,” tambah Vigneswaran.Seminggu setelah Umno memutuskan untuk tidak bersama dengan PN pimpinan Bersatu dalam Pilihan Raya Umum ke-15 (PRU15), MIC pula menyokong PN sementara menunggu keputusan muktamad majlis tertinggi BN mengenainya. MCA juga mengambil pendirian sama.Tetapi dengan adanya perang dingin antara Umno dengan MIC, di samping pengakuan MIC bertanding dalam PRU15 sebagai pembangkang adalah cabaran yang belum pernah ia hadapi kerana ahlinya tidak mempunyai pengalaman seperti itu, kita boleh membuat kesimpulan parti itu akhirnya akan meninggalkan BN kecuali puak Umno yang mahukan hubungan baik dengan Bersatu dan PAS menguasai Umno.Keadaan semakin tidak jelas dengan tersebarnya berita terkini mengenai peredaran rakaman audio perbualan telefon kononnya antara presiden PKR Anwar Ibrahim dengan presiden Umno Ahmad Zahid Hamidi di mana kedua-duanya gembira dengan ucapan pembukaan dan penutup Zahid di perhimpunan agung Umno yang mana beliau telah meminta para perwakilan memutuskan hubungan dengan Bersatu dengan hanya meminta mereka yang bersetuju untuk berdiri saja.Rakaman audio itu jelas menunjukkan Zahid bersekongkol dengan Anwar untuk melemahkan kerajaan PN dan juga diedarkan di media sosial.Ekoran berita rakaman video itu, MP Umno bagi Padang Rengas Nazri Abdul Aziz memberi amaran BN akan mempunyai peluang tipis untuk memenangi PRU15 sekiranya Zahid terus kekal sebagai presiden Umno dan ketua BN.Beliau juga mendakwa Zahid tidak lagi dihormati di kalangan parti komponen BN dan meminta Timbalan Presiden Umno Mohamed Hasan mengambil alih.Apa yang menarik di sini ialah asas sokongan Zahid dalam Umno telah berpaling menentangnya, kerana Nazri berada di bawah puak yang mahu Umno memutuskan hubungan dengan Bersatu.Gesaan agar beliau mengundurkan diri telahpun dibuat puak yang mahu Umno mengekalkan hubungan baik dengan Bersatu dan PAS demi kesatuan ummah.Seruan untuk Zahid dan pucuk pimpinan untuk melepaskan jawatan mereka semakin kuat.Pada 5 April, ketua bahagian Simpang Renggam, Zakaria Dullah membuat seruan tersebut dengan berkata ini demi Umno dapat terus kekal relevan dalam landskap politik negara dan merupakan cara terbaik bagi Umno untuk membersihkan imej “panglima perang feudal” jika ingin berubah.Jamari Mohtar adalah Pengarah, Media & Komunikasi di EMIR Research, sebuah organisasi pemikir bebas yang berfokuskan kepada pencernaan saranan-saranan dasar strategik berteraskan penyelidikan yang terperinci, konsisten dan menyeluruh.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


6 banduan Palestin gali terowong larikan diri dari penjara Israel

Enam banduan Palestin melarikan diri dari penjara Israel pada Isnin melalui terowong yang digali di bawah sinki.Ekoran kejadian itu, pihak berkuasa Israel telah melancarkan usaha pencarian kesemua mereka termasuk seorang bekas militan.Perkhidmatan Penjara Israel (IPS) berkata penggera dibunyikan kira-kira pukul 3 pagi oleh penduduk tempata yang melihat “beberapa orang yang disyaki suspek” di luar penjara Gilboa selatan negara itu.Dalam sebuah kenyataan, IPS berkata mereka yang dikenal pasti melarikan diri termasuk Zakaria Zubeidi, seorang bekas pemimpin militan dari Jenin, Tebing Barat.Polis, tentera dan pegawai penyiasat dari agensi keselamatan Israel Shin Bet turut meyertai usaha mencari kesemua mereka kata pihak berkuasa.Unit anjing pengesan juga turut digunakan untuk memeriksa kawasan di sekitar Gilboa dalam usaha mencari mereka.Media Israel berkata kemungkinan para banduan itu lari dan sudah kembali ke Tebing Barat, wilayah yang dikawal Israel sejak 1967.Pihak tentera juga berkata pasukannya sentiasa “bersedia dan sudah dihantar” ke Tebing Barat sebagai sebahagian usaha operasi mencari mereka.IPS turut mendedahkan video beberapa pegawai memeriksa terowong sempit yang digali dalam di bawa sinki penjara mengingatkan visual filem ikonik “The Shawshank Redemption” yang diterbitkan pada 1994.Kumpulan banduan itu melarikan diri beberapa jam sebelum Israel memulakan musim cutinya dimulakan dengan cuti Tahun Baru Yahudi.Perdana Menteri Israel Naftali Bennett dalam sebuah kenyataan menggelarkan kejadian itu sebagai “insiden serius” dan memaklumkan beliau sentiasa menerima kemas kini berhubung operasi pencarian mereka.Kesemua 400 banduan yang diletakkan di Penjara Gilboa adalah mereka yang disabitkan “kesalahan keselamatan”.Menurut IPS mereka kini dipindahkan ke penjara lain bagi usaha mengesan terowong lain yang mungkin digali kemudahan tersebut.


Masalahnya, ramai yang rasa tidak akan kena Covid-19

Apakah anda masih keluar rumah tanpa sebab?Apakah anda masih keluar membeli-belah di pusat beli-belah terkemuka?Apakah anda masih pergi berjumpa kawan di rumahnya?Apakah anda masih menjemput keluarga terdekat untuk makan di rumah?Apakah anda masih bersalaman dengan kenalan rapat, dan berpelukan dengan ahli keluarga yang tua?Apakah ada kawan yang singgah di pintu rumah, anda masih menjemputnya ke dalam rumah dan makan bersama?Apakah anda menyalahgunakan surat kebenaran bekerja untuk pergi ke rumah keluarga terdekat?Apakah anda masih memaksa semua pekerja anda datang bekerja meskipun ada sebahagian yang boleh bekerja dari rumah?Apakah anda masih membiarkan para pekerja berkumpul dan bermesyuarat di dalam satu bilik?Apakah anda masih menghadirkan diri ke perjumpaan-perjumpaan tertutup?Apakah anda masih menyertai aktiviti bersukan berkumpulan dengan alasan menyihatkan badan tetapi sebenarnya anda sedang membahayakan badan anda?Apakah anda mengelak menggunakan MySejahtera dan sengaja menulis butiran diri samar-samar untuk mengelak dijejaki ketika memasuki mana-mana premis?Apakah anda terasa selamat daripada Covid-19 kerana anda tidak dapat dijejaki daripada aplikasi MySejahtera?Apakah pernah anda menegur mereka yang sengaja menulis butiran secara samar?Jika golongan ini adalah pembawa Covid-19, mangsa-mangsa di premis itu tidak akan tahu bagaimana mereka dijangkiti.Oleh kerana anda tidak menegur, anda juga adalah faktor penyumbang kepada menularnya wabak Covid-19 di dalam masyarakat tanpa diketahui puncanya.Pokoknya, ramai yang terasa Covid-19 tidak akan terkena pada mereka.Tepuk dada tanya iman, apakah anda terasa diri sendiri susah nak terkena Covid-19?Wabak Covid-19 kini menular ke seluruh pelusuk negara.Meskipun angka Covid-19 kini berpurata 3,000 kes ke atas, rakyat Malaysia sudah tidak gentar, malah sebahagian besar terasa lali.Punca utama Covid-19 mudah menular hari ini ialah kerana ramai rakyat Malaysia menganggap virus itu tidak akan terkena pada mereka.Saban hari kita mula kedengaran kes-kes Covid-19 yang semakin mendekati dengan kenalan kita, tapi rasa gentar itu masih tidak kelihatan pada kebanyakan rakyat Malaysia.Covid-19 ini adil dan saksama.Ia akan terkena pada semua tanpa mengenal darjat, pangkat dan bangsa.Malangnya, situasi hari ini sudah tidak dapat menjamin mereka yang berdisiplin, berhati-hati dan mematuhi prosedur operasi standard (SOP) daripada menghindari jangkitan Covid-19.Mereka cuma mempunyai peluang yang lebih tinggi untuk tidak dijangkitinya jika majoriti rakyat adalah daripada golongan ini.Waktu ini, rakyat perlu berasa panik terhadap wabak Covid-19 ini.Panik ini akan menjadikan rakyat takut, dan mematuhi SOP sepenuhnya untuk memutuskan rantaian Covid-19.Tapi, bagaimana hendak menjadikan rakyat panik semula seperti ketika wabak Covid-19 ini bermula?Itu persoalan yang perlu dijawab oleh semua orang, dan bukannya kerajaan sahaja.Sesama kita cerminkan diri dahulu sebelum memberikan cadangan dan menyalahkan orang lain.Apakah kita sendiri sedang melakukan sesuatu yang boleh menyebabkan wabak Covid-19 menular dengan lebih cepat?Jika bersama kita dapat mengurangkan aktiviti yang boleh menambahkan jangkitan Covid-19, kita masih berpeluang untuk mengawal wabak ini sehingga vaksin tiba.Covid-19 sudah menceroboh semua sempadan manusia yang ada, termasuklah Rumah Putih yang penuh dengan sekuriti.Tiada siapa yang akan untung jika kita tewas di dalam perang Covid-19 ini hatta anda mempunyai sokongan 222 ahli Parlimen sekalipun.


Sabah terima lebih 1 juta dos vaksin Covid-19 sepanjang Julai

Sabah dijadual menerima lebih 1 juta dos vaksin Covid-19 untuk bulan ini (Julai), kata Menteri Kerajaan Tempatan dan Perumahan Sabah Masidi Manjun.Beliau yang juga jurucakap rasmi kerajaan Sabah berkenaan Covid-19 berkata, untuk bulan ini Sabah telah menerima 747,980 dos vaksin itu setakat ini termasuk penghantaran terbaharu 152,100 dos yang telah sampai ke sini petang semalam.Masidi berkata mengikut jadual penghantaran Sabah akan menerima 30,000 dos vaksin Covid-19 esok (23 Julai) dan satu lagi bekalan vaksin dalam kuantiti yang besar iaitu 308,880 dos dijangka sampai pada Rabu depan (28 Julai).“Kita mengharapkan tidak ada lagi gangguan ke atas penghantaran bekalan vaksin bagi bulan Ogos dan seterusnya, ini akan membolehkan kita meningkatkan kadar vaksinasi bagi penduduk Sabah,” katanya dalam kenyataan hari ini.Pada 8 Julai lepas, Ketua Menteri Hajiji Noor dilaporkan sebagai berkata, Sabah dijangka menerima 2.2 juta dos vaksin Covid-19 pada bulan ini dan awal bulan depan (Ogos) bagi melancarkan Program Imunisasi Covid-19 Kebangsaan (PICK).


Jangkitan harian catat 212 kes, 1 kematian

Sejumlah 212 kes baru Covid-19 direkodkan semalam menjadikan jumlah keseluruhan sebanyak 5,040,821 kes.
Sebanyak 310 pesakit turut dilaporkan sembuh, menjadikan jumlah keseluruhan kes sembuh sebanyak 4,994,560.
Ketika ini, 9,306 kes aktif direkodkan di mana 8,968 atau 96.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 332 (3.6%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak enam kes dan tiga daripadanya memerlukan bantuan alat pernafasan.
Satu kematian dicatatkan menjadikan keseluruhan korban akibat wabak itu sebanyak 36,955 orang.


Khairy ‘kecek Kelate’ gesa rakyat Kelantan ambil dos penggalak

Menteri Kesihatan Khairy Jamaluddin hari ini menggunakan dialek Kelantan untuk menggesa penduduk negeri itu mengambil dos ketiga vaksin berikutan liputan dos penggalak paling rendah.Dalam ciapan Twitternya Khairy berkata beliau bimbang dengan kadar rendah liputan dos penggalak di negeri itu selain kadar penggunaan kemudahan ICU yang tinggi di Kelantan.“Loloni Kelate paling rendah skali ambik booster, ambo rusing, ICU sana koho penuh. Ambo mitok sangat puok kita di Kelate pakat cocok vaksin & booster.“Pakat gi cocok deh,” ciap beliau.(Ketika ini, Kelantan paling rendah sekali ambil dos penggalak, saya runsing, ICU di sana makin penuh. Saya minta sangat rakyat Kelantan ramai-ramai ambil vaksin dan dos penggalak. Minta ramai-ramai pergi ambil suntikan vaksin.)Dalam carta liputan dos penggalak setakat 27 Februari yang dikongsi dalam ciapan yang sama, Lembah Klang mencatat liputan paling tinggi 87.8% dewasa telah menerima dos penggalak.Ia disusuli Sarawak (78.8%), Melaka (74.2%), Negeri Sembilan (74.0%), Pulau Pinang (71.5%), Johor (70.5%), Labuan (65.8%), Perak (56%) Pahang (47.5%), Kedah (43.4%) dan Terengganu (39.5%).Tiga negeri yang berada di kedudukan paling rendah pula adalah Perlis (36.1%), Sabah (24.8%), dan Kelantan yang mencatatkan liputan terendah sebanyak 22.7%.Pada 24 Februari, Khairy mengumumkan lanjutan tempoh selama sebulan kepada penerima vaksin Sinovac dan warga emas berusia 60 tahun untuk mengambi dos penggalak bagi mengekalkan status vaksinasi lengkap mereka.“Bermula 1 April, status vaksinasi lengkap untuk golongan tersebut akan tukar kepada tidak lengkap sekiranya masih belum mendapat dos penggalak,” katanya.Lanjutan tersebut diberikan selepas tarikh akhir asal bagi mendapatkannya berakhir pada 28 Februari lalu.


Sarawak hargai Putrajaya peruntuk dana pembangunan RM4.6 bilion dalam Belanjawan 2022

Ketua Menteri Sarawak Abang Johari Openg hari ini mengucapkan terima kasih kepada kerajaan persekutuan berikutan pengumuman peruntukan RM4.6 bilion dalam Belanjawan 2022 bagi pembangunan infrastruktur negeri tersebut.Beliau berkata, walaupun jumlah tersebut tidak cukup bagi Sarawak menyaingi pembangunan di semenanjung, namun peruntukan tersebut boleh dimanfaatkan bagi membangunkan negeri dengan tambahan peruntukan RM7 bilion daripada kerajaan Sarawak.“Ini bermakna tahun depan, 2022, kita akan ada peruntukan RM11 bilion bagi pembangunan Sarawak.“Bukan nak menunjuk-nunjuk peruntukan bagi pembangunan, tetapi kerajaan negeri beri peruntukan lebih tinggi bagi pembangunan negeri. Kita peruntuk RM7 bilion sementara kerajaan pusat beri RM4.6 bilion,” katanya dalam di sebuah acara pecah tanah di Lawas.“Ini tidak bermakna kita mahu bersaing (dari sudut jumlah peruntukan),” katanya.“Ia bermaksud, wujud kerjasama antara kerajaan negeri dan kerajaan persekutuan.”Dalam pada itu, Abang Johari berkata Gabungan Parti Sarawak (GPS) menyokong kedua-dua bekas perdana menteri Muhyiddin Yassin dan penggantinya Ismail Sabri Yaakob.“Kerajaan GPS akan terus kekalkan keamanan dalam negeri dan meneruskan pembangunan,” katanya.“Saya fikir kedua-dua pemimpin ini berjaya merapatkan jurang kepimpinan antara Sabah, Sarawak dan semenanjung.“Bagi GPS, kita hendakkan PM yang stabil dan boleh bantu kita. GPS sokong Muhyiddin dan Ismail kerana semangat kekeluargaan untuk bangunkan negeri kita.”


Polis siasat Tajuddin kerana tak pakai pelitup muka

Polis sedang menjalankan siasatan terhadap kes Pengerusi Prasarana Malaysia Berhad Tajuddin Abdul Rahman tidak memakai pelitup muka semasa sidang media di Stesen Transit Aliran Ringan (LRT) KLCC semalam.Ketua Polis Daerah Dang Wangi Mohamad Zainal Abdullah berkata semua pihak yang terbabit dalam kes tersebut akan dipanggil ke Ibu Pejabat Polis Daerah Dang Wangi untuk diambil keterangan dalam masa terdekat.“Pihak kami akan menjalankan siasatan berhubung kejadian itu mengikut Seksyen 21A Akta Pencegahan dan Pengawalan Penyakit Berjangkit 1988 serta Peraturan 17 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021,” katanya dalam kenyataan hari ini.Beliau berkata kertas siasatan akan diserahkan kepada pejabat timbalan pendakwa raya sebaik siasatan selesai dijalankan.Orang ramai dinasihatkan supaya terus mematuhi prosedur operasi standard (SOP) dikeluarkan Majlis Keselamatan Negara (MKN) dan kegagalan mematuhi SOP membolehkan tindakan diambil mengikut undang-undang dan peraturan berkuat kuasa, katanya.Klip video yang menunjukkan Tajuddin tidak memakai pelitup muka pada sidang media itu tular menerusi media sosial.


Kesan minima kepada Malaysia selepas kapal tersangkut di Terusan Suez

Sumber dalaman industri menjangka Malaysia hanya menanggung kesan minimum selepas trafik marin terhenti di Terusan Suez – salah satu laluan perkapalan tersibuk di dunia – akibat sebuah kapal kargo berukuran 400 meter terkandas.Ever Given, sebuah kapal milik Jepun yang membawa 200,000 kontena barang-barang pengguna ke pasaran Eropah, terkandas semalam setelah tersangkut merintangi Terusan Suez di Mesir, berikutan angin kencang dan ribut debu.Dianggarkan sekitar 150 kapal sedang menunggu untuk laluan kapal itu kembali lancar.Terusan Suez berfungsi sebagai penghubung antara benua Afrika dan Asia, selain menerima sekitar 10% perdagangan maritim antarabangsa.Menurut jurnal perkapalan, Lloyd’s List, kejadian kapal kandas itu menyebabkan lalu lintas perdagangan harian maritim bernilai kira-kira AS$9.6 bilion terhenti di kedua-dua arah.Kebanyakan kapal kargo yang melalui laluan itu membawa keperluan pengguna yang tidak tahan lama termasuk minyak mentah dari Asia menuju ke Eropah.Bagaimanapun, jumlah perdagangan Malaysia di rantau itu tidak terlalu besar.“Kita tidak membeli dengan banyak di rantau itu,” kata seorang operator maritim kepada MalaysiaNow dengan syarat tidak dinamakan.“Jika anda mempunyai barangan yang sedang dihantar dan memerlukannya untuk sampai ke tempat pembeli dan jika ianya sensitif kepada masa, barulah akan terjejas.“Namun Malaysia bukanlah pengeksport besar di rantau itu kerana kita tidak menerima barangan dalam kuantiti besar dari Terusan Suez.”Pakar berkata, insiden kapal itu boleh memberikan kesan kepada ekonomi dunia bergantung kepada berapa segera perairan dapat kembali lancar.“Semakin lama dia ditutup semakin besar kesan dia kepada ekonomi,” kata ahli ekonomi Barjoyai Bardai dari Universiri Tun Razak.Sementara profesor ekonomi dari Sunway University Business School Yeah Kim Leng berkata kerugian besar akan ditanggung syarikat perkapalan.“Memandangkan ia akan mengambil masa beberapa hari untuk mengalihkan kapal itu bagi menjadikan laluan kembali lancar, berkemungkinan ia hanya memberikan kesan kecil kepada ekonomi,” katanya kepada MalaysiaNow.Sementara itu, syarikat maritim tempatan berkata kapal kargo mereka akan terjejas dari segi jangkaan waktu ketibaan.Disebabkan laluan tersekat, kapal kargo kini perlu menggunakan laluan lain melalui Africa menuju ke Rotterdam, Belanda.“Ia menyebabkan kelewatan selama 26 hari,” kata pengarah Maritime Network Sdn Bhd yang berpangkalan di Klang, Jeyenderan Ramasamy.Katanya, ia akan menyebabkan kos bertambah disebabkan perjalanan lebih jauh memerlukan lebih banyak minyak.


Kes mingguan denggi meningkat 3.5%

Jumlah kes demam denggi pada minggu epidemiologi (ME) ke-51 tahun ini (ME51/22) dari 18 hingga 24 Disember meningkat 3.5% iaitu 2,018 kes berbanding 1,950 kes pada minggu sebelumnya.
Ketua Pengarah Kesihatan Dr Noor Hisham Abdullah dalam kenyataan hari ini memaklumkan satu kematian akibat komplikasi demam denggi dilaporkan pada minggu tersebut berbanding lima pada minggu sebelumnya.
Beliau berkata kumulatif kes demam denggi yang dilaporkan hingga kini adalah 64,078 kes berbanding 25,794 kes bagi tempoh sama tahun lepas iaitu peningkatan sebanyak 148.4% manakala 50 kematian akibat komplikasi denggi dilaporkan berbanding 19 kematian bagi tempoh sama pada 2021.
“Sebanyak 58 lokaliti hotspot dilaporkan pada minggu ini berbanding 55 lokaliti hotspot pada minggu sebelumnya dengan 32 lokaliti hotspot berada di Selangor, 16 lokaliti di Sabah, enam lokaliti di Kuala Lumpur dan Putrajaya dan empat lokaliti di Pulau Pinang,” katanya.
Beliau berkata survelan chikungunya pula merekodkan 16 kes pada ME ke-51 dengan 10 kes di Pulau Pinang, Perak dan Negeri Sembilan, masing-masing dengan dua kes dan masing-masing satu kes di Selangor dan Pahang, menjadikan jumlah kumulatif kes chikungunya hingga kini adalah 801 kes.
"Bagi survelan zika, sebanyak 2,181 sampel darah dan 18 sampel urin telah dijalankan saringan zika dan hasil kesemuanya adalah negatif,” katanya.
Dr Noor Hisham turut menyarankan masyarakat agar melakukan aktiviti gotong-royong bagi memutuskan kitaran hidup nyamuk Aedes dan seterusnya menurunkan insiden jangkitan demam denggi.
Beliau berkata bagi kawasan dilanda banjir, sampah, barang lusuh dan barangan dihanyutkan hendaklah dilupuskan secara berhemah selain perlu memastikan tiada air bertakung di persekitaran premis.
“Ini kerana bahan buangan tersebut dapat menyumbang kepada tempat pembiakan nyamuk Aedes kerana nyamuk Aedes hanya memerlukan takungan air yang sedikit untuk bertelur.
“Nyamuk Aedes juga dapat terbang sejauh 200m dari tempat pembiakan bagi mendapatkan sumber makanan serta menjangkitkan virus denggi kepada individu sekiranya nyamuk tersebut membawa virus denggi. Persekitaran yang bersih dapat memutuskan rantaian hidup nyamuk Aedes,” katanya.


Singapura bakal mansuh undang-undang jenayah seks antara lelaki

Singapura akan memansuhkan jenayah seks antara lelaki namun tidak berhasrat mengubah takrifan perkahwinan antara lelaki dan wanita di negara itu, kata Perdana Menteri, Lee Hsien Loong pada Ahad.
Beliau berkata, kerajaan akan memansuhkan Seksyen 377A kanun keseksaan, sebuah undang-undang era kolonial yang menjenayahkan hubungan seks antara lelaki.
"Saya percaya ini adalah perkara yang betul untuk dilakukan dan sesuatu yang kini diterima oleh kebanyakan rakyat Singapura," katanya ketika berucap pada himpunan tahunan sempena Hari Kebangsaan Singapura.
"Biarpun kami memansuhkan Seksyen 377A, kami akan menegakkan dan melindungi institusi perkahwinan.
"Di bawah undang-undang, hanya perkahwinan antara seorang lelaki dan seorang wanita yang diiktiraf di Singapura," katanya.
Bagaimanapun, masih belum jelas bilakan seksyen itu akan dimansuhkan.
Menurut Lee, masyarakat Singapura terutama golongan muda di republik itu semakin menerima golongan gay.
Singapura menjadi negara terbaru di Asia yang mengambil langkah menamatkan diskriminasi terhadap komuniti LGBTQ.
Pada 2018, mahkamah India memansuhkan larangan perlakuan seks golongan gay, sementara Thailand baru-baru ini juga turut mula mengambil langkah membenarkan perkahwinan sejenis.
Di bawah Seksyen 377A Singapura, pesalah boleh dipenjarakan sehingga dua tahun di bawah undang-undang tersebut, namun ketika ini ia tidak dikuatkuasakan secara aktif.
Tidak ada sabitan dilakukan bagi perlakuan seks antara lelaki dewasa dengan persetujuan besama sejak beberapa dekad lalu dan undang-undang itu tidak termasuk seks sesama wanita atau jantina lain.


Anwar minta tanya Mat Sabu, kerajaan ‘U-turn’ pelan apungan harga telur

Perdana Menteri Anwar Ibrahim dilihat cuba mengelak daripada mengulas pengumuman Menteri Pertanian dan Keterjaminan Makanan Mohamad Sabu bahawa harga telur akan diapungkan mulai 1 Julai, dengan kementerian itu hari ini berkata rancangan tersebut ditangguhkan.
Ketika ditanya pemberita mengenai jangkaan kenaikan harga telur, Anwar dipetik Utusan Malaysia menjawab: “tanya menteri pertanian”.
Namun beberapa jam kemudian, kementerian Mohamad yang lebih dikenali sebagai Mat Sabu dan Kementerian Perdagangan Dalam Negeri dan Kos Sara Hidup mengeluarkan kenyataan bersama yang memaklumkan pelan apungan harga tidak akan dilaksanakan dan subsidi kepada penternak ayam dan pengeluar telur akan diteruskan.
“Keputusan meneruskan pemberian subsidi ini (juga) diambil demi memastikan kesejahteraan rakyat terus terpelihara selaras aspirasi kerajaan Madani,” menurut kedua-dua kementerian itu.
Terdapat kebimbangan daripada pengguna bahawa harga telur akan meningkat susulan bekalan yang terhad.
Pada Februari, Mat Sabu berkata harga telur akan diapungkan oleh pasaran menjelang Jun sebagai sebahagian daripada usaha kerajaan untuk mengatasi kekurangan makanan.
Beliau berkata pengapungan harga telur akan membolehkan pihak berkuasa memantau dan menilai turun naik harga barangan tersebut berbanding harga siling semasa.
"Kami yakin Kementerian Pertanian dan Keterjaminan Makanan akan memenuhi permintaan ayam dan telur (melalui pengapungan harga)," katanya.
Pada Mac, Mat Sabu terlibat dalam kontroversi selepas muncul gambar beliau bersama ahli perniagaan kontroversi Deepak Jaikishan dalam penerbangan ke India, menimbulkan persoalan mengenai kontrak kerajaan kepada syarikat tunggal untuk pembekalan telur dari negara itu.
Ini susulan pengakuan Mat Sabu hanya sebuah syarikat dianugerahkan permit khas untuk mengimport telur dari India sehingga Jun.
Tindakan itu mendapat kritikan daripada Presiden MCA Wee Ka Siong, yang mempersoalkan kualiti telur yang diimport.
Kenyataan Wee, yang dibuat di Dewan Rakyat atas kapasitinya sebagai ahli Parlimen Ayer Hitam.
Ini disusuli dengan surat tuntutan saman daripada firma guaman yang mewakili pengimport telur J&E Advance Tech Sdn Bhd.


PM bincang isu Air Sungai Johor 1962 dengan menteri luar Singapura

Isu berkaitan perjanjian Air Sungai Johor 1962 menjadi antara perkara yang dibincangkan dalam pertemuan Perdana Menteri Ismail Sabri Yaakob dan Menteri Luar Singapura Vivian Balakrishnan semalam.Perdana menteri dalam kenyataan di laman Facebook memaklumkan beliau menerima kunjungan Vivian di pejabatnya di Putrajaya.“Banyak perkara dibincangkan antaranya berkaitan sesi pemukiman pemimpin-pemimpin Malaysia dan Singapura ke-10, hubungan dua hala, pelaburan, pelancongan, rentas sempadan, dan perjanjian Air Sungai Johor 1962.“Kami juga membincangkan mengenai projek kereta api berkelajuan tinggi (HSR) Kuala Lumpur-Singapura, dan projek sistem transit pantas (RTS) aliran Johor Bahru-Singapura selain isu maritim dan ruang udara Malaysia dan Singapura,” katanya. Beliau turut berharap hubungan dua hala Malaysia dan Singapura terus kukuh demi kemajuan bersama.


Pejuang sedia bekerjasama dengan PN untuk bentuk kerajaan tanpa ‘kluster mahkamah’ Umno

Pejuang pimpinan Dr Mahathir Mohamad sedia bekerjasama dengan blok Perikatan Nasional (PN) bagi membentuk kerajaan sekiranya tidak melibatkan pemimpin-pemimpin kluster mahkamah Umno yang kini berpayung di bawah Ahmad Zahid Hamidi, kata Mukhriz Mahathir.“Ya kami bersedia bekerjasama dengan mereka,” kata ahli Parlimen Jerlun itu dalam wawancara eksklusif bersama saluran Astro Awani ketika ditanya kemungkinan bekerjasama dengan parti-parti dalam PN seperti Bersatu, PAS GPS dan lain-lain lagi.“Saya ingat itu bukannya dapat kita elak kalau kita berusaha mencukupkan angka itu.”Kluster mahkamah merujuk kepada pemimpin Umno yang berdepan dengan pendakwaan rasuah, salahguna kuasa dan pengubahan wang haram.Pejuang merupakan serpihan kepada Bersatu yang ditubuhkan selepas kerajaan Pakatan Harapan (PH) tumbang pada Februari 2020.Pendaftaran parti yang mempunyai empat orang ahli Parlimen itu diluluskan baru-baru ini.Semalam, bekas perdana menteri Muhyiddin Yassin meletakkan jawatan selepas Zahid, Najib Razak dan 13 lagi ahli Parlimen Umno menarik sokongan terhadap kerajaan PN.Umno mempunyai 38 kerusi Parlimen.Kumpulan yang bersama Zahid digelar “Umno 15”.Manakala selebihnya berpayung di bawah Naib Presiden Umno Ismail Sabri Yaakob yang setia bersama PN.Zahid, Najib dan Presiden PKR Anwar Ibrahim memulakan kempen untuk menjatuhkan Muhyiddin sejak tahun lalu.Mukhriz berkata, antara syarat Pejuang untuk bekerjasama dengan mana-mana gabungan ialah ia mestilah tidak melanggar prinsip perjuangan parti itu.“Kami daripada awal lagi kekal berprinsip dalam soal memerangi rasuah.“Oleh kerana itu kami akan bermasalah sekiranya majoriti yang kami sokong itu mengandungi apa yang kami kenali sebagai kluster mahkamah,” katanya.Hari ini, Yang di-Pertuan Agong Sultan Abdullah Sultan Ahmad Shah dan timbalannya, Sultan Nazrin Shah bertemu dengan pemimpin-pemimpin parti politik sebagai proses untuk memilih perdana menteri baru.Esok, setiap ahli Parlimen perlu mengemukakan nama seorang calon perdana menteri kepada Istana Negara sebelum pukul 4 petang.


Selangor kibar bendera separuh tiang hormat kemangkatan Ratu Elizabeth

Sultan Selangor Sultan Sharafuddin Idris Shah berkenan supaya bendera negeri Selangor dikibarkan separuh tiang bermula Sabtu hingga Isnin (17 hingga 19 September) bagi menghormati kemangkatan Ratu Elizabeth II.
Setiausaha Kerajaan Selangor Haris Kasim berkata titah itu juga bagi menzahirkan hubungan baik Sultan Sharafuddin dengan Ratu Elizabeth II.
“Selaras dengan titah tersebut, Majlis Mesyuarat Kerajaan Negeri yang bermesyuarat semalam telah menjunjung titah dan mengarahkan agar semua jabatan dan agensi di Selangor mengibarkan bendera negeri Selangor separuh tiang atas perkenan Sultan Selangor,” katanya dalam kenyataan hari ini.
Ratu Elizabeth II, Raja Britain paling lama menduduki takhta, mangkat pada usia 96 tahun di Istana Balmoral di Scotland pada 8 September lepas.
Menurut laporan media, jasad Ratu Elizabeth II kini berada di London dan ditempatkan di Istana Buckingham sehingga istiadat pemakaman negara di Westminster Abbey pada 19 September.
Jasad baginda akan dimakamkan bersebelahan makam suaminya, mendiang Putera Philip.
Baginda ialah raja kedua paling lama menduduki takhta dalam sejarah Eropah selepas Raja Perancis Louis XIV.


Jangkitan harian catat 227 kes, 6 lagi terkorban

Sejumlah 227 kes baru Covid-19 direkodkan semalam menjadikan jumlah keseluruhan sebanyak 5,032,904 kes.
Sebanyak 367 pesakit turut dilaporkan sembuh, menjadikan jumlah keseluruhan kes sembuh sebanyak 4,985,659.
Ketika ini, 10,331 kes aktif direkodkan di mana 9,853 atau 95.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 457 (4.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 21 kes dan 9 daripadanya memerlukan bantuan alat pernafasan.
Enam kematian dicatatkan termasuk dua kes sebelum tiba di hospital menjadikan keseluruhan korban akibat wabak itu sebanyak 36,901 orang.


Menteri kewangan cadang naikkan had statutori hutang kepada 65%

Menteri Kewangan Tengku Zafrul Aziz akan mencadangkan untuk menaikkan had statutori hutang kepada 65% daripada 60% daripada keluaran dalam negara kasar (KDNK) pada masa ini.Beliau berkata walaupun nisbah hutang statutori kepada KDNK pada masa ini sebanyak 58%, berdasarkan komitmen yang dibuat oleh kerajaan untuk menyokong rakyat dan perniagaan, nisbah hutang kepada KDNK mungkin akan meningkat kepada melebihi 60% pada akhir tahun.“Hari ini, kita masih di bawah 60%, (iaitu) sebanyak 58% daripada had statutori hutang kita, dan walaupun jika kita melepasinya, ia adalah kecil, tetapi sekali lagi, kita perlu membawanya ke Parlimen untuk menaikkan had tersebut.“Pelannya untuk membentangkannya (cadangan itu) kepada Kabinet minggu depan, kemudian kita akan membawanya ke Parlimen pada masa yang sesuai,” katanya pada sidang media hari ini.


94.4% dewasa, 72.2% populasi lengkap divaksinasi

23,565,799 individu atau 94.4% populasi dewasa di seluruh negara lengkap divaksinasi setakat semalam.Sementara itu, 25,344,201 atau 97.4% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Bagi populasi keseluruhan, 72.2% telah menerima vaksinasi lengkap dan 77.6% lagi telah menerima sekurang-kurangnya satu dos vaksin termasuk suntikan tunggal vaksin CanSino.Sejumlah 157,999 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 48,831,214.Kelantan dan Sabah kekal berada di bawah kadar 80% vaksinasi bagi dewasa masing-masing 77.3% dan 71.8%.


Peraturan SPR boleh jejaskan kempen BN jika Zahid masih nombor 1

Peraturan mengenai poster kempen yang diperkenalkan Suruhanjaya Pilihan Raya (SPR) ketika pentadbiran Barisan Nasional (BN) mungkin akan menjejaskan gabungan itu sekiranya mereka bertanding secara solo pada pilihan raya umum akan datang.Pengerusi BN Ahmad Zahid Hamidi mendesak Umno untuk bertanding di bawah bendera gabungan politik tersebut selepas mendapat mandat Perhimpunan Agung Umno (PAU) baru-baru ini bagi memutuskan hubungan dengan kerajaan Perikatan Nasional (PN).Hal ini bermakna, setiap calon Umno yang bertanding di bawah logo BN mungkin menggunakan poster yang mengandungi gambar Zahid.Namun, ketika presiden Umno itu berdepan pelbagai pertuduhan rasuah, wajah kempen pilihan raya BN itu dilihat bakal memberikan kelebihan kepada calon lawan.Hanya beberapa hari sebelum kempen Pilihan Raya Umum ke-14 (PRU14), SPR mengeluarkan keputusan sebuah parti politik hanya boleh menggunakan gambar dua pemimpin utama di poster kempen, selain gambar calon di kawasan yang dipertandingkan.MalaysiaNow difahamkan peraturan yang menaikkan momentum Pakatan Harapan (PH) sehingga memenangi PRU14 itu masih berkuatkuasa.“Kami tidak pernah batalkan peraturan itu,” kata sumber di SPR, sementara jurucakap lain mengesahkan peraturan tersebut masih terpakai.“Garis panduan” SPR, yang dikeluarkan beberapa hari sebelum kempen pilihan raya berlangsung pada 2018, menghalang gambar Dr Mahathir Mohamad dan Anwar Ibrahim digunakan oleh PH di seluruh negara.Mahathir yang ketika itu memimpin gabungan PH, sementara Anwar masih menjalani hukuman penjara kes kesalahan liwat.Kedua-dua pemimpin itu kemudian mendapat sokongan luas selepas menguburkan perseteruan mereka dan menggunakan skandal 1MDB perdana menteri Najib Razak ketika itu sebagai modal kempen.Kali ini, masih belum dapat dipastikan sama ada Zahid akan menjadi wajah poster untuk kempen BN.Penganalisis berkata jika gambar Zahid digunakan, gabungan politik itu mungkin tidak dapat meraih undi pada PRU15.Mereka berkata, ia adalah ekoran pertuduhan rasuah yang dihadapi pemimpin Umno itu dan perbicaraannya yang sedang berlangsung di mahkamah.Penganalisis Hisommudin Bakar berkata Zahid tidak memiliki “aura kemenangan”.Hisomuddin menambah hal yang sama berlaku bagi sebilangan besar pengundi Najib, walaupun popularitinya dalam kalangan pengguna media sosial Melayu, mendapat sokongan dengan gelaran “Bossku”.“Kempen Malu Apa Bossku diterima baik malah beliau kini amat aktif berperanan mengangkat isu rakyat melalui media sosial. Posting beliau sangat trending.“Cuma bagi segmen pengundi bukan Melayu, imej kleptokrat pada Najib amat menebal dan sukar diterima,” kata Hisommudin, dari Ilham Centre, kepada MalaysiaNow, menggunakan istilah yang digunakan oleh pihak berkuasa AS ketika mendedahkan skandal kewangan 1MDB bernilai berbilion dolar .Hisommudin berkata ketika ini Umno sukar menampilkan figura yang bersih dan segar sebagai calon PM atau “poster boy”.Beliau menamakan Timbalan Presiden Umno Mohamad Hassan, Ahli Parlimen Sembrong Hishammuddin Hussein dan bekas ketua Pemuda Umno, Khairy Jamaluddin sebagai antara nama yang akan menjadi pilihan yang lebih baik untuk menghiasi kempen pilihan raya BN.Bagaimanapun, Hisommudin berkata walaupun pemimpin-pemimpin tersebut tidak mempunyai pertuduhan mahkamah berkaitan rasuah, mereka tidak mendapat banyak sokongan dalam Umno.Dalam isu Khairy, Hisommudin berkata menteri itu “kurang popular” dalam kalangan “kumpulan lama dalam Umno”.“Tetapi kelebihan beliau ialah pemimpin muda yang  membawa idea segar dan progresif di dalam Umno,” tambahnya.Khairy tewas kepada Zahid ketika merebut jawatan presiden semasa pemilihan Umno diadakan kira-kira dua bulan selepas kejatuhan parti itu pada 2018.Khairy juga muncul sebagai pengkritik lantang Zahid ketika presiden Umno itu melancarkan serangan terhadap kerajaan PN.Baru-baru ini, beliau turut mendesak kepimpinan Umno untuk mendapatkan mandat baru melalui pemilihan parti sebelum berdepan PRU15.


Saham Grab menjunam ketika hasil dibelanja bagi promosi, insentif pemandu

Saham syarikat Grab menurun sebanyak 37% pada Khamis selepas syarikat e-hailing nombor satu Asia Tenggara itu mengumumkan kerugian pada suku akhir tahun sebanyak AS$1.1 bilion, dan penurunan pendapatan, berikutan tawaran promosi dan insentif lebih tinggi kepada pemandu yang dijalankannya.Syarikat berpangkalan di Singapura, Grab Holdings Ltd berbelanja lebih banyak dalam memberikan insentif demi menarik minat pemandu ketika permintaan mula meningkat selepas pandemik mulai sedikit mereda.Syarikat itu juga turut menawarkan banyak promosi penghantaran makanan ketika orang ramai lebih banyak makan di luar ekoran kelonggaran dalam langkah kesihatan Covid.Bagaimanapun insentif yang dibelanjakan syarikat itu memakan kos jualan bagi suku akhir tahun lalu pada 31 Disember – pengumuman pertama seumpamanya daripada syarikat itu selepas disenarai awam di mana ia menjunam sebanyak 44% kepada AS$122 juta.“Kami merancang untuk menjadi lebih berhati-hati dan berdisiplin dalam memperuntukkan modal, ketika kami mengurangkan dua kali peluang-peluang pertumbuhan jangka panjang bagi permintaan ramai, pengiklanan dan urus niaga perkhidmatan kewangan,” kata Ketua Pegawai Kewangan Grab Peter Oey dalam sebuah kenyataan.Kerugian yang dicatatkan bagi keseluruhan tahun lalu meningkat sebanyak AS$3.56 bilion berbanding AS$2.75 bilion pada 2020.Grab sedang bergelut untuk mengekalkan kedudukannya sebagai peneraju industri e-hailing di Asia Tenggara ketika ia berdepan saingan dari GoTo, sebuah syarikat yang dibentuk selepas gabungan antara syarikat Gojek, Tokopedia dan firma teknologi Sea Ltd.Saham Grab merosot ke paras terendah pada hari Khamis sebanyak AS$3.09, melenyapkan lebih dari AS$7 bilion daripada nilai pasarannya.Sejak disenarai awam pada Disember, saham Grab kini kehilangan hampir tiga perempat daripada nilai pasarannya.Bagaimanapun, insentif yang ditawarkannya berjaya meningkatkan jumlah dagangan kasar (GMV), ukuran saiz urus niaga, yang dilihat meningkat sebanyak 26%.Grab berkata ia menjangkakan pertumbuhan GMV antara suku kedua dan keempat 2022 melonjak dari 30% kepada 35%, selain turut meramalkan ia pengembalian modalnya semula berdasarkan asas EBITDA yang diselaraskan dalam unit penghantaran makanannya menjelang pada separuh pertama tahun depan .“Kami yakin jualan 30% menggunakan harga saham adalah tidak terjamin,” kata penganalisis Citigroup dalam sebuah kenyataan, sambil menambah kelemahan pasaran dan ketidakstabilan geopolitik yang mungkin menjadi punca beberapa pelabur mengambil keputusan utnuk mengurangkan jumlah kerugian.Selain itu, hasil daripada unit mobiliti Grab, yang menyumbang 86% daripada keseluruhan jualan, merosot sebanyak 27% pada suku akhir tahun lalu.Hasil daripada unit perkhidmatan penghantaran makanannya pula menjunam sebanyak 98%.


Rancangan perniagaan SRC helah semata-mata, kata pendakwa dalam rayuan Najib

Mahkamah Rayuan hari ini diberitahu bahawa pelan perniagaan SRC International Sdn Bhd hanyalah satu helah walaupun wang berjumlah RM4 bilion telah diberikan oleh Kumpulan Wang Persaraan Diperbadankan (KWAP) kepada syarikat tersebut.Timbalan pendakwa raya ad-hoc V. Sithambaram berkata SRC hanya memulakan perniagaan dengan memindahkan wang tersebut dalam bentuk simpanan tetap ke Switzerland selepas KWAP mengeluarkan pinjaman tersebut pada 2011 dan 2012.Beliau berhujah demikian di hadapan panel tiga hakim diketuai hakim Abdul Karim Abdul Jalil dalam pendengaran rayuan bekas perdana menteri Najib Razak terhadap sabitan salah dan hukuman penjara 12 tahun serta denda RM210 juta atas penyelewengan dana SRC International berjumlah RM42.Dua lagi hakim yang menganggotai panel itu ialah Has Zanah Mehat dan Vazeer Alam Mydin Meera.“Malah perayu (Najib) mengakui semasa pemeriksaan balas dalam perbicaraan bahawa penubuhan SRC bukan satu helah,” kata Sithambaram.Abdul Karim: Tetapi terdapat banyak perkara tentang aktiviti perniagaan mereka. Daripada apa yang saya faham, mereka mempunyai rancangan perniagaan. Tetapi anda mengatakan tiada apa-apa yang dilakukan.Sithambaram: Ya, mereka mempunyai rancangan untuk melakukan pelbagai aktiviti di merata tempat dari Indonesia ke Mongolia. Tetapi tidak ada apa-apa untuk menunjukkannya. Semua diwar-warkan mengenai rancangan pelaburan adalah pembelaan helah.“Anda memperoleh pinjaman untuk projek tenaga diperbaharui tetapi wang itu kemudian dibawa ke Switzerland. Pihak pembelaan tidak boleh terima penelitian ini,” katanya.Ketika ini, salah seorang peguam Najib, Harvinderjit Singh bangun untuk membantah tetapi Sithambaram menegur dan meminta supaya peguam itu duduk.“Kamu duduk, anda selalu cakap yang karut. Yang Arif, mereka berhujah seperti ini sejak di Mahkamah Tinggi,” katanya.Sithambaram menyatakan tiada sebarang bukti atau dokumen dikemukakan untuk menunjukkan jenis pelaburan yang dibuat selepas menerima pinjaman RM4 bilion.Sithambaram: Najib tahu….semua ini adalah helah.Abdul Karim: Untuk berselindung di sebalik niat sebenar ?Sithambaram: Ya. Semua bukti sudah ada. Jika mereka melakukan apa yang dikatakan untuk Malaysia, saya akan merasa bangga. Sekurang-kurangnya tiada lagi masalah gangguan bekalan elektrik di negara ini, Tetapi dari 2014 hingga 2018 tiada apa-apa berlaku.Pendengaran rayuan masih diteruskan.


Tidak cukup hanya larang pengunaan plastik dan straw

Malaysia menghabiskan masa bertahun-tahun terhadap usaha larangan pengunaan plastik sekali guna seperti straw dan beg, sebagai langkah pemuliharaan alam sekitar, namun, beberapa kumpulan pecinta alam bertegas larangan pengunaan produk tersebut tidak memadai untuk mencapai perubahan kekal.Masalahnya, bagi mereka adalah kekurangan strategi yang jelas dalam jangka masa panjang.Garis panduan untuk larangan itu terkandung dalam Pelan Hala Tuju Malaysia Ke Arah Sifar Penggunaan Plastik Sekali Guna 2018-2030, yang dilancarkan kerajaan pada bulan Oktober 2018.Namun, Mohd Hafiz Jamaludin, yang mengetuai sebuah syarikat menyediakan penyelesaian produk hijau menerusi pengunaan bahan boleh diperbaharui, berkata kerajaan sekadar berusaha untuk mengurangkan penggunaan plastik.“Ia benar-benar ketinggalan dalam mencari dan menyediakan alternatif segera,” katanya kepada MalaysiaNow.Sebagai contoh, katanya, perniagaan dalam sektor makanan dan minuman mula mencari alternatif kepada straw plastik selepas larangan itu, menyediakan pilihan lain di seluruh negara mula berlaku.Ramai dalam kalangan mereka beralih kepada pengunaan straw kertas.“Tetapi kertas menggunakan lebih banyak air dan mempunyai jejak karbon lebih tinggi, dan ia bukan produk akhir mesra pengguna serta mempunyai rasa yang teruk,” katanya.“Larangan itu sendiri tidak sempurna. Straw diharamkan, tetapi tiada sebarang cadangan dilakukan sebagai alternatif.”Objektif keseluruhanPelan hala tuju itu merangkumi caj pencemaran di seluruh negara untuk pengunaan beg plastik dan larangan pengunaan straw dilaksanakan bermula tahun ini.Namun, kata Hafiz tiada visi jelas untuk pelaksanaan rancangan tersebut.“Menurut pelan hala tuju itu, tiga tahun pertama memberi fokus untuk menghapuskan pengunaan straw plastik, tetapi tidak dijelaskan bagaimana ia perlu dilakukan.”Beliau juga bercakap mengenai perlunya sasaran lebih jelas.“Adakah kita melarang produk-produk berasaskan bahan petrokimia atau mengalakkan pengunaan bahan hijau, atau bahan produk yang boleh diguna semula?“Pelan hala tuju tidak jelas dari segi rancangan tindakan jangka masa panjang. Apakah objektif keseluruhan?”“Tetapi kertas menggunakan lebih banyak air dan mempunyai jejak karbon lebih tinggi, dan ia bukan produk akhir mesra pengguna serta mempunyai rasa yang teruk,” katanya.Satu lagi masalah yang beliau lihat adalah kekurangan bekalan untuk memenuhi permintaan terhadap pengunaan plastik sekali guna.Sebagai contoh, bioresin, satu bahan berasaskan tumbuhan, boleh mengurangkan kebergantungan bahan berasaskan petrokimia, katanya.“Namun, kita tidak mempunyai pengeluar bahan bioresin untuk memenuhi permintaan pasaran tempatan.”Tambahnya, kebanyakan bahan “hijau” dan boleh diperbaharui ketika ini semuanya diimport, menjadinya ia lebih mahal dan terhad.“Bahkan di peringkat global, pengeluaran bioresin tidak mencukupi, kebiasaannya disebabkan kekurangan bekalan, menyebabkan ia mahal dan bahan tidak banyak.”Pun begitu, terdapat bahan-bahan lain yang boleh digunakan untuk menghasilkan produk hijau seperti hem, alga dan pain yang tidak kos efisien.Pemeriksaan di kedai-kedai makan di sekitar Lembah Klang menunjukkan kebanyakan masih menggunakan straw plastik, dan ada sesetengah pengguna sanggup membayar caj 20 sen untuk penggunaan beg plastik daripada membawa sendiri beg yang boleh digunakan semula.‘Larangan penuh’Bagi Hafizudin Nasarudin, presiden Persatuan Aktivis Sahabat Alam, penguatkuasaan terhadap polisi tersebut perlu melangkah lebih jauh sehingga ke tahap pengeluaran, ke syarikat pengeluar itu sendiri.“Mereka juga sepatutnya perlu mematuhi polisi lebih ketat, seperti mewajibkan penggunaan bahan terbiodegradasikan dan mesra alam untuk pengeluar pembuatan plastik,” katanya kepada MalaysiaNow.Malah, beliau percaya syarikat seperti itu harus dilarang sama sekali beroperasi di negara ini.Tetapi Hafizudin mengakui tidak mudah untuk melarang pengeluaran plastik di peringkat korporat kerana ia akan mempengaruhi permintaan sumber petroleum.Ia juga memerlukan “kesanggupan politik” yang tinggi pada peringkat kebangsaan untuk melaksanakan reformasi agar negara dapat mengharamkan pengunaan plastik, bukan sahaja pengguna, tetapi juga pengeluar,” katanya.Buat masa ini, dia mengakui larangan penggunaan straw dan beg plastik membantu mengurangkan pencemaran.“Mungkin sekitar 20% masalah itu dapat dikurangkan,” katanya.“Walau apa jua, plastik bukannya selalu yang jahat.“Ia sebenarnya inovasi yang luar biasa dan sangat sesuai dengan tujuannya – bergantung kepada kepengunaannya,” kata Hafiz kepada MalaysiaNow.


Pertimbang beri kuasa autonomi dalam isu pendidikan kepada Sarawak, kata menteri

Sarawak berharap kerajaan persekutuan baru di bawah pimpinan Perdana Menteri Anwar Ibrahim dapat mempertimbangkan untuk memberi kuasa autonomi kepada negeri itu dalam isu berkaitan pendidikan.
Menteri Pendidikan, Inovasi dan Pembangunan Bakat Sarawak Roland Sagah Wee Inn berkata perkara itu perlu diberi pertimbangan sewajarnya kerana ia adalah aspirasi semua rakyat Sarawak.
“Kuasa Autonomi yang akan diberikan itu hendaklah termasuk perkara dasar dan pelaksanaan. Bagaimanapun, Kerajaan Persekutuan akan terus menyediakan pembiayaan yang diperlukan,” katanya dalam ucapan penggulungan bajet negeri 2023 di  Dewan Undangan Negeri Sarawak hari ini.
Beliau berkata walaupun pendidikan terletak di bawah bidang kuasa kerajaan persekutuan, namun kerajaan negeri sentiasa memberi keutamaan dalam hal pendidikan.
Ini terbukti melalui pelbagai usaha yang dilaksanakan termasuk meningkatkan pelaksanaan pembangunan fizikal sekolah dan program pembangunan profesional secara berterusan kepada warga pendidik, katanya.
Pada 26 November, selepas pertemuan dengan Premier Sarawak Abang Johari Openg, Anwar berkata hubungan antara kerajaan persekutuan dan Sarawak pastinya akan lebih erat dan diperkukuh di bawah kerajaan perpaduan.
Sementara itu, Sagah berkata pada masa ini tiada kekurangan guru yang kritikal di Sarawak, namun masih terdapat isu mengenai penempatan guru berikutan pengkhususan mata pelajaran dan hal berkaitan keluarga.
“Sudah menjadi dasar membenarkan pasangan mengajar di lokasi yang sama, kita tidak mahu suami mengajar di Lundu, manakala isteri mengajar di Lawas.
“Kita juga telah mencapai nisbah 90:10 guru Sarawak dan guru bukan dari Sarawak. Kita harus berterima kasih kepada Kementerian Pendidikan atas usaha mencapai nisbah seperti yang diidamkan oleh semua rakyat Sarawak,” katanya.
Sagah juga berkata pembinaan Pusat Penyakit Berjangkit Sarawak (SIDC) akan dimulakan pada separuh pertama 2023 dan dijangka siap dalam tempoh 24 bulan.


25 persoalan berkenaan indeks persepsi rasuah kepada TI-M

1. Siapakah yang memberi dana untuk penyelidikan indeks ini? Adakah negara yang berada pada kedudukan utama indeks ini antara penyumbang utamanya?2. 70% daripada hasil penyelidikan CPI bagi Malaysia adalah berkenaan tadbir urus, kebebasan media, politik, hak asasi manusia, perniagaan dan ekonomi negara. Persoalannya, kenapa kajian ini tidak dinamakan sebagai “Indeks Persepsi Governance”?3. Kebanyakan cadangan penambahbaikan CPI Malaysia oleh TI-M adalah cadangan lama yang sedang dalam proses kelulusan atau persiapan pelaksanaan pada peringkat akhir. Kenapa TI-M tidak cuba membetulkan indeks tersebut berdasarkan pengetahuan dan penglibatan TI-M dalam proses pembuatan dasar tersebut?4. CPI ini dijadikan penanda aras antarabangsa yang dilaksanakan mengikut kerangka kerja dan konsep berasaskan budaya, sistem sosial, perundangan, norma masyarakat dan pemikiran negara-negara Eropah. Adakah ianya sengaja dijadikan sebagai senjata perang saraf untuk mengambarkan betapa buruknya amalan rasuah di sesebuah negara, termasuk Malaysia?5. CPI ini langsung tidak mempedulikan segala usaha keras yang dilaksanakan oleh pihak berkuasa Malaysia dalam memerangi rasuah seperti memperkemaskan perundangan dan pengukuhan institusi SPRM serta peningkatan kes pendakwaan. Apakah CPI ini lebih berminat menanda aras persepsi rasuah dari perspektif politik dan berniat jahat untuk melemahkan kuasa politik parti politik tertentu serta mungkin juga ada dalang di belakang tabir yang mahu mengkhianati negara sendiri dengan mempengaruhi kedudukan teruk CPI Malaysia?6. Adakah TI-M pernah mengkaji tahap kefahaman responden terhadap proses/kompleksiti pelaksanaan polisi antirasuah di Malaysia terutamanya apabila melibatkan pindaan dalam Perlembagaan Persekutuan?7. Betulkah terdapat responden yang bergantung semata-mata kepada maklumat di portal online dan berita rasuah di google sahaja? Bukankah “secondary data” di internet biasanya tidak berdasarkan fakta dan lebih cenderung kepada gosip dan khabar angin?8. Negara China berjaya menjadi kuasa ekonomi terkini dunia yang tidak mengamalkan demokrasi dan juga tidak mempedulikan hak asasi manusia atau CPI ini. Mengapa? Kenapa CPI Negara China tidak bertambah baik walaupun mereka hukum tembak sampai mati pesalah rasuah?9. Singapura masih mempunyai undang-undang ISA yang kelihatan zalim ke atas hak asasi manusia dan menjadi syurga kepada jenayah penipuan dan kegiatan rasuah “money laundering” berada dalam kedudukan kelima ranking ini. Kenapa?10. SPRM ambil banyak tindakan agresif dengan menyiasat dan menangkap serta mengumumkan kes-kes mereka di media terutamanya melibatkan orang politik. Tidakkah tindakan ini memberi gambaran bahawa Malaysia benar-benar serius melawan rasuah? Adakah kes-kes ini wajar didiamkan (swept under the carpet) untuk meningkatkan nama Malaysia dalam indeks ini?11. Kenapa dikaitkan dengan kes-kes yang masih berjalan seperti Skandal Air Sabah dan Littoral Combat Ship (LCS) sebagai faktor penurunan CPI? Sedangkan kes dan siasatan berkenaan masih berjalan dan ada yang dilaporkan media. Harus diingatkan bahawa banyak faktor yang menyumbang kepada perjalanan kes atau siasatan menjadi lebih panjang, namun dapatan TI-M dalam isu ini seolah-olah ingin menunjukkan tiada kemajuan langsung.12. Dalam isu Skandal Air Sabah, dapatan TI-M hanya melihat sudut operasi iaitu perjalanan kes terhadap OKT, sedangkan SPRM telah mengambil tindakan memperbetulkan sistem dan prosedur dalam JANS untuk menutup ruang dan peluang rasuah supaya isu ini tidak berulang. Ini adalah pelan tindakan jangka masa panjang. Bukankah perkara seperti ini sepatutnya menambahkan keyakinan masyarakat sekaligus meningkat CPI Malaysia?13. Kes SRC dan 1MDB juga merupakan perbicaraan yang sedang berjalan dan umum mengetahui mengenainya. Jadi kenapa masih dikaitkan sebagai perkara yang menyumbang kepada kejatuhan CPI? Sekiranya perjalanan kes rasuah di mahkamah dikatakan antara faktor turun naik CPI, kenapa semasa penarikan balik kes banglo Lim Guan Eng (LGE) pada tahun 2018 namun CPI pada tahun tersebut kekal dengan skor 47 berbanding tahun sebelumnya tanpa penurunan. Begitu juga pada tahun lalu (2021) terdapat pertuduhan terhadap individu berprofil tinggi seperti LGE dan Syed Saddiq, namun CPI tetap turun, sepatut boleh meningkatkan CPI?14. Bagi isu transformasi institusi melibatkan isu pelantikan ketua pesuruhjaya SPRM dan transformasi SPRM, perkara tersebut adalah peruntukan baharu dan memerlukan pindaan kepada Perlembagaan Persekutuan dengan sokongan dua pertiga ahli Parlimen bagi membolehkan pindaan itu dilaksanakan. Perkara ini juga merupakan proses yang sedang berjalan dan memerlukan political will, jadi adakah adil isu ini dikatakan menjadi antara faktor penurunan CPI Malaysia?15. Isu Akta Pembiayaan Dana Politik juga merupakan perkara yang memerlukan sokongan penuh daripada Ahli Parlimen, adakah selagi perkara ini tidak berlaku maka CPI Malaysia akan terus merudum?16. Bukankah Malaysia telah menubuhkan GIACC dan NFCC serta mempunyai Pelan Antirasuah Kebangsaan (NACP) yang terbaik didunia dan sedang dilaksanakan dengan agresif dan kerajaan juga sering melaungkan komitmen mereka untuk melawan rasuah? Adakah ianya belum cukup baik untuk meningkatkan indeks CPI ini?17. Adakah parti politik yang memerintah menjadi salah satu ukuran bahawa CPI kita bagus dan akan melonjak seperti yang berlaku pada tahun 2018/2019 dahulu?18. Kenapa keadaan budaya dan sosio ekonomi yang berbeza antara Eropah, Asia dan Afrika diletakkan dalam “raga” kumpulan yang sama dalam penilaian indeks ini? Adakah adil membandingkan negara maju, negara membangun dan negara dunia ketiga dalam satu penyelidikkan yang sama?19. Bukankah kaedah membandingkan “epal” dengan “oren” akan memberikan keputusan penilaian yang sangat tidak tepat? Sebagai contoh, membandingkan Denmark dan Somalia berdasarkan kestabilan politik, kemakmuran ekonomi (inflasi dan kadar pengangguran) dan lain-lain sedangkan semua faktor ini adalah penyumbang utama kepada berlakunya rasuah.20. Adakah TI ada bercadang untuk melaksanakan CPI khusus mengikut acuan Asia/Asean atau khusus untuk negara Islam bagi memberikan keputusan yang lebih adil kepada negara Asia dan juga negara Islam yang lain?21. Apakah kes baru rasuah yang besar di Malaysia menyebabkan CPI Malaysia jatuh? Masihkah SRC dan 1MDB menjadi punca setelah hampir lima tahun berlalu? Bukankah kejayaan tindakan mengembalikan semula harta kes ini serta keputusan bersalah di Mahkamah Tinggi dan Mahkamah Rayuan sepatutnya meningkatkan CPI Malaysia?22. Apakah kesannya kepada Malaysia jika kita tidak lagi mahu ambil tahu atau ambil berat CPI ini? Apakah ada agenda untuk memburukkan negara-negara Asia dan Islam seperti Malaysia?23. Adakah TI-M bersetuju bahawa manifesto jelas berkenaan agenda antirasuah parti politik yang bertanding di Malaysia akan membantu meningkatkan CPI walaupun kemudiannya gagal atau sengaja tidak melaksanakannya?24. Mengapakan tiada penjelasan yang telus tentang ketidakterlibatan Brunei dalam laporan CPI 2021? Apakah justifikasi penyertaan negara baru seperti Cote d’ivoire dalam laporan terkini? Apakah punca atau kriteria pengecualian dan penyertaan setiap negara-negara ini? Atau “by default”, setiap negara akan dinilai sekiranya tiada bantahan dikemukakan untuk tidak dinilai bagi CPI tahun mendatang?25. Daripada isu-isu yang dibangkitkan ini, dikhuatiri soalan-soalan dalam kajian yang dilakukan merupakan “leading question” yang mendorong responden kepada perkara-perkara negatif berkenaan Malaysia?Jais Abdul Karim adalah presiden NGO Pemerhati Rasuah Malaysia.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Sunak, Biden tegaskan 'sokongan tidak berbelah bahagi' untuk Ukraine

Perdana Menteri Britain Rishi Sunak dan Presiden Amerika Syarikat (AS) Joe Biden menegaskan "sokongan tidak berbelah bahagi" mereka untuk Ukraine, dengan presiden berkata AS akan membantu Kyiv "selagi diperlukan", lapor Agensi Berita Jerman (dpa).
Kedua-dua pemimpin itu menekankan keperluan untuk penyelarasan keselamatan jangka panjang buat Ukraine sebagai pencegahan terhadap pencerobohan oleh Presiden Rusia Vladimir Putin.
Pada sidang media bersama di Rumah Putih pada Jumaat, Biden ditanya mengenai keraguan berkaitan lebih banyak pembiayaan untuk Ukraine dalam kalangan beberapa Ahli Parlimen dari Parti Republikan.
Presiden yang ahli Demokrat, berkata: “Saya percaya kami akan mempunyai pembiayaan yang diperlukan untuk menyokong Ukraine selagi diperlukan.
"Dan saya percaya bahawa sokongan itu akan menjadi kenyataan walaupun timbul cakap-cakap di Capitol Hill hari ini tentang sama ada kita harus terus menyokong Ukraine atau tidak dan berapa lama kita harus menyokong mereka," katanya.
Beliau berkata Moscow tidak akan menghentikan pencerobohannya jika Barat tidak menyokong Kyiv.
Dalam pada itu Sunak berkata: “Saya bersetuju dengan apa yang dikatakan presiden – ia mengenai pencegahan. Presiden Putin akan berfikir bahawa beliau boleh menunggu pengunduran kita, pakatan akan letih, akan menjadi penat dan akan menyerah. Sekarang, itu tidak berlaku.
“Dan lebih banyak sokongan kita untuk Ukraine, bukan sahaja di sini dan sekarang, tetapi sokongan yang akan bertahan untuk satu masa dan tahun-tahun akan datang, saya percaya ia menghantar isyarat kuat kepada beliau (Putin) bahawa tidak ada gunanya cuba menunggu kami keluar, kami tidak akan ke mana-mana. Kami akan berada di sini selama yang diperlukan.”
Biden sementara itu mengucapkan terima kasih kepada Sunak atas "kepimpinannya yang kuat” dalam perang di Ukraine.
Kedua-dua pemimpin itu menyatakan "sokongan yang tidak berbelah bagi rakyat Ukraine," kata presiden AS itu.


Hasanah lepas tanpa bebas pertuduhan pecah amanah RM50.4 juta

Mahkamah Tinggi hari ini melepas tanpa membebaskan bekas ketua pengarah organisasi Perisikan Luar Malaysia (MEIO) Hasanah Ab Hamid, daripada pertuduhan melakukan pecah amanah AS$12.1 juta (RM50.4 juta) milik kerajaan Malaysia, tiga tahun lepas.Hakim Ahmad Shahrir Mohd Salleh membuat keputusan itu, selepas timbalan pendakwa raya Muhammad Iskandar Ahmad memaklumkan kepada mahkamah bahawa, pihaknya memohon untuk tidak meneruskan kes terhadap Hasanah.“Timbalan pendakwa raya menyatakan bahawa tertuduh (Hasanah), akan dihadapkan semula dengan pertuduhan di masa akan datang. Timbalan pendakwa raya juga telah menjelaskan mengenai kewujudan penemuan-penemuan baru.“Dalam keadaan ini, mahkamah mendapati pihak pendakwaan telah mengemukakan alasan yang wajar dalam melaksanakan kuasa budi bicaranya untuk tidak meneruskan pertuduhan terhadap tertuduh. Oleh yang demikian, mahkamah dengan ini memberi perintah agar tertuduh dilepaskan tanpa dibebaskan,” kata hakim itu.Hakim Ahmad Shahrir juga berkata, apabila pendakwa raya menjalankan kuasa-kuasanya di bawah Seksyen 254(1) Kanun Prosedur Jenayah untuk tidak meneruskan pendakwaan terhadap tertuduh, adalah menjadi kewajipan mahkamah berdasarkan Seksyen 254(3) kanun sama, untuk mempertimbangkan sama ada tertuduh sepatutnya diberi perintah pelepasan tanpa pembebasan atau perintah pelepasan dan pembebasan.“Ini ialah kuasa budi bicara kehakiman yang mesti dipertimbangkan menurut lunas undang-undang. Hakikatnya, mahkamah tidak boleh menggesa pendakwa raya untuk tetap meneruskan kes terhadap tertuduh, jika pendakwa raya menarik balik pertuduhan tersebut. Inilah kedudukan undang-undang,” katanya.Terdahulu, peguam Hamdan Hamzah yang mewakili Hasanah berkata, pihaknya tidak membantah permohonan pihak pendakwaan itu.Perbicaraan kes itu bermula pada 6 Oktober tahun lepas dengan 10 saksi pendakwaan telah memberi keterangan, antaranya Pegawai Siasatan di Bahagian Forensik Teknologi Ibu Pejabat Suruhanjaya Pencegahan Rasuah Malaysia (SPRM) Badri Azni, dan Penolong Penguasa SPRM Muhammad Nizhar Kadir.Hari ini sepatutnya ditetapkan untuk sambung bicara dengan memanggil saksi-saksi terlindung untuk memberi keterangan.Namun, pihak media dan orang awam tidak dibenarkan berada di dalam mahkamah pada hari ini (12 April) hingga 16 April, bagi mendengar keterangan 11 saksi pendakwaan yang dijalankan secara tertutup, kerana ia melibatkan isu keselamatan negara.Pada 25 Oktober 2018, Hasanah, 64, mengaku tidak bersalah atas pertuduhan sebagai seorang penjawat awam iaitu ketua pengarah penyelidikan jabatan perdana menteri, melakukan pecah amanah wang berjumlah AS$12.1 juta (RM50.4 juta) milik kerajaan Malaysia.Dia didakwa melakukan kesalahan itu di pejabat Ketua Pengarah, Bahagian Penyelidikan, Jabatan Perdana Menteri (JPM), Kompleks JPM, Pusat Pentadbiran Kerajaan Persekutuan di Putrajaya, antara 30 April hingga 9 Mei 2018, mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda jika sabit kesalahan.


Mahathir masih bercakap kepada dunia meskipun hampir 98 tahun

Bekas perdana menteri Dr Mahathir Mohamad sibuk menekuni beberapa fail yang tersusun di atas meja dalam pejabatnya meskipun baru pulang dari Jepun sempena Persidangan Nikkei di Tokyo, Jepun kurang seminggu lalu.
Beliau menjadi tetamu kepada persidangan tersebut sejak penganjuran kali pertamanya pada tahun 1995.
Tahun ini, kehadiran beliau sekali lagi mendapat perhatian apabila tular klip video menunjukkan negarawan itu disambut dengan tepukan gemuruh ketika hadir ke salah satu acara dalam persidangan berkenaan.
Mahathir memandang tinggi penganjuran persidangan tersebut yang disifatkannya dianjurkan oleh bukan calang-calang institusi sebaliknya pihak yang penting termasuk akhbar dan badan pemikir negara berkenaan.
Bercerita tentang lawatannya itu, Mahathir berkata beliau berucap kira-kira lebih satu jam pada setiap sesi yang dihadirinya dengan sesi soal jawab dengan penonton sangat aktif bertanyakan pelbagai isu.
Ini termasuklah permintaan mereka mengenai pandangan belas perdana menteri itu terhadap konflik perang antara Rusia dan Ukraine, isu kemiskinan global, kewangan dan lain-lain.
"Saya beri jawapan dan cadangan tentang Persatuan Bangsa-bangsa Bersatu (PBB) yang contohnya ada kuasa veto,” katanya dalam satu wawancara eksklusif bersama MalaysiaNow di Putrajaya pada Rabu.
"Saya fikir satu badan yang ada kuasa veto tak layak untuk pertimbang masalah dunia.”
Menurut Mahathir, pemimpin-pemimpin dunia harus menjadikan pemimpin-pemimpin negara Asean sebagai contoh dalam menyelesaikan masalah umum dunia termasuk perubahan iklim, ekonomi dan kewangan.
Katanya, para pemimpin Asean bertemu setiap tahun untuk berbincang mengenai pelbagai konflik tanpa melibatkan perang dan pembunuhan dan proses yang penuh diplomasi itu sudah pun bertahan lebih 60 tahun.
"Negara akan hancur dan orang terbunuh kalau ada peperangan.
"Begitu juga dengan rundingan, ada masa kita akan kalah tapi tak ada yang terkorban."
Ramai peminat dan ramai minta bersara
Dalam pada itu, ketika ditanya tentang keghairahan pemimpin dan rakyat antarabangsa bertanyakan pandangan beliau sedangkan kedengaran suara-suara di Malaysia meminta beliau untuk "berehat", Mahathir tersenyum.
Beliau sendiri akui ianya sesuatu yang aneh apabila mendapati ramai hadirin pada persidangan tersebut bersungguh-sungguh mahu tahu apakah buah fikirannya mengenai sesuatu perkara.
Sedangkan, banyak pandangannya itu berbeza dengan pandangan umum dan tidak sama dengan pemikiran pemimpin dunia yang lain.
Bagaimanapun, beliau juga menyedari wujud segelintir pihak di Malaysia yang mahukan beliau berdiam diri dan tidak membuat sebarang ulasan.
Katanya, keadaan ini mengibaratkannya sebagai seorang yang tidak berguna.
"Sebaliknya negara-negara (luar) ini nak lihat jawapan saya berkaitan dengan masalah-masalah yang dihadapi oleh mereka.
"Di Malaysia, yang mereka minta untuk tanya bila saya nak bersara.
“Seolah-olah bosan dengan saya."
Tambahnya lagi, beliau memberikan pandangan dan pendapat sebagai seorang yang berpengalaman lebih 80 tahun dalam politik dan pernah menjawat jawatan tinggi dalam negara.
Menurut Mahathir, hasratnya dalam berkongsi pandangan bukan kerana mahu jadi perdana menteri buat kali ketiga tetapi atas dasar sayang dan cinta kepada negara.
"Kalau tak nak terima pandangan-pandangan saya, sekurang-kurangnya dengar (dahulu)."


Azam mulakan tindakan undang-undang, seorang aktivis NGO diberi surat perintah

Seorang aktivis NGO telah diberikan surat perintah mewakili Ketua Pesuruhjaya Suruhanjaya Pencegahan Rasuah Malaysia (SPRM) dalam satu tindakan undang-undang pertama terhadap mereka yang terlibat dalam dakwaan mengenai pemilikan saham olehnya dalam beberapa syarikat enam tahun lalu.Lalitha Kunaratnam yang merupakan aktivis NGO C4 berkata beliau menerima surat perintah tersebut hari ini.“Terima kasih,” katanya dalam sebuah ciapan yang turut meletakkan sebuah imej surat tersebut.Menerusi tangkap layar, imej surat itu menuntut dua artikel yang ditulis oleh Lalitha pada Disember lalu dihenti terbit.Dua artikel itu bertajuk “Business ties among MACC leadership: How deep does it go? (Part 1)” dan “Business ties among MACC leadership: How deep does it go? (Part 2).Azam yang didakwa berhubung isu pemilikan saham-saham syarikat sekitar enam tahun lalu mengatakan kesemua pemilikan sudah dipindahkan ke akaun adiknya.Azam berkata pendedahan itu dibuat bagi memburukkan reputasinya yang sudah berkhidmat lebih 30 tahun bersama SPRM sambil menambah tindakan undang-undang bakal diambil kepada pihak-pihak yang didakwa berniat jahat itu.“Mengenai tuduhan saya mengawal banyak syarikat, ini pembohongan oleh pihak-pihak tersebut untuk menjatuhkan reputasi saya,” katanya.Dalam pada itu, Lembaga Penasihat Pencegahan Rasuah (LPPR) berkata tiada konflik kepentingan dalam pembelian saham syarikat-syarikat tertentu oleh Azam.Dapatan tersebut disimpulkan oleh LPPR selepas mendengar keterangan dari Azam sendiri.Bagaimanapun, dalam sebuah kenyataan hari ini, Suruhanjaya Sekuriti Malaysia (SC) berkata tindakan Azam yang berkongsi akaun Central Depositories (CDS) melanggar undang-undang.SC memaklumkan di bawah seksyen 25 Akta Industri Sekuriti (Sicda) 1991, semua sekuriti yang dibuka mesti dibuat di atas nama penerima benefisial sekuriti yang didepositkan, atau pihak penama yang diberi kuasa.Menurut suruhanjaya itu, Seksyen 29A Sicda menetapkan bahawa semua urusan dalam sekuriti hanya dilaksanakan oleh pemilik benefisial sekuriti atau penama tersebut.“SC akan berhubung dengan pihak terlibat, termasuk Azam Baki, untuk mendapatkan penjelasan dan mengesahkan kenyataan yang dibuat, serta mengumpul sebarang bukti yang berkaitan.”